title: Kela (komponentti)

text: Tasoitusreaktorit kuuluvat tärkeänä osana korkeajännitetasavirtajärjestelmiin. Niiden tarkoituksena on vähentää ns. virran sykintää tasasuuntauksen jälkeen koko kuormitusvirran kulkiessa reaktorin läpi. Sykinnällä tarkoitetaan tasasuuntaajalta tulevassa tasavirrassa olevia jatkuvia harmonisia virtoja. Reaktorin tarkoituksena on luoda korkea impedanssi harmonisille virroille, vähentää niiden suuruutta ja näin tasoittaa edelleen tasavirtaa.


title: Kela (komponentti)

text: Tasoitusreaktorit ovat hyvin suuria käämityksen suuren kierroslukumäärän ja suuren sydämen takia, molemmat tekijät nostavat reaktorin impedanssin tarvittavalle tasolle. Tasoitusreaktorin induktanssi on myös hyvin suuri. Tämä on myös yksi tärkeistä tasavirtaa vakavoivista tekijöistä.


title: Kela (komponentti)

text: Yhteismuotokuristimessa (englanniksi "common mode choke", CMC) on kaksi tai useampia käämejä samansuuntaisesti. Yhteismuotokuristin päästää lävitseen eromuotoiset virrat, mutta estää yhteismuotoisen virran kulkua. Esim. differentiaalisen signaalilinjan (vaikkapa RS-485-väylän) signaalijännite säilyy lähes muuttumattomana, mutta molemmissa signaaleissa samanlaisena oleva signaali suodattuu. Yhteismuotokuristimia käytetään usein radiotaajuisten häiriöiden vaimentamiseen (EMC-suojaus).


title: Kela (komponentti)

text:
Keloja käytetään mm. häiriönpoistoon sekä ali- ja ylipäästösuotimina, kuten kaiuttimen jakosuotimena,
sekä magneettikentän luomiseen sähköllä.


title: Kela (komponentti)

text: Käyttökohteina mm. muuntajat, laturit, sähkömagneetti.


title: Kansaneläkelaitos

text: Kansaneläkelaitos (lyhenne Kela; , "Fpa") on valtion laitos, joka hoitaa Suomessa asuvien perusturvaa eri elämäntilanteissa. Kelan asiakkaita ovat kaikki Suomessa asuvat ja ulkomailla asuvat Suomen sosiaaliturvan piiriin kuuluvat henkilöt.


title: Kansaneläkelaitos

text: Eduskunnan valvonnassa toimivan Kelan tehtävänä on turvata väestön perustoimeentuloa, edistää terveyttä ja tukea itsenäistä selviytymistä eri elämäntilanteissa.


title: Kansaneläkelaitos

text: Laitoksella on toimipisteitä ympäri Suomea, mutta pääosa keskushallinnon työntekijöistä työskentelee Helsingissä. Pääjohtajana on vuodesta 2017 toiminut Elli Aaltonen.


title: Kansaneläkelaitos

text: Vuonna 2016 Kelan etuusrahastojen rahoittamisesta vastasivat valtio (68 %), työnantajien ja vakuutettujen sairasvakuutusmaksut (26 %) sekä kunnat (6 %). Vuonna 2016 sosiaalimenot Suomessa olivat yhteensä noin 67,2 miljardia euroa, josta Kelan osuus oli 20 %.


title: Kansaneläkelaitos

text: Kelan hallintoa ja toimintaa valvovat eduskunnan valitsemat 12 valtuutettua. Laitoksen toimintaa johtaa ja kehittää 10-jäseninen hallitus.


title: Kansaneläkelaitos

text: Kela aloitti toimintansa 16. joulukuuta 1937, ja se oli aluksi nimensä mukaisesti eläkelaitos. Alkuaikojen jälkeen toiminta on uudistunut, laajentunut ja monipuolistunut.


title: Kansaneläkelaitos

text: Ensimmäinen uudistus oli vuonna 1963 säädetty sairausvakuutuslaki, joka tuli voimaan 1. syyskuuta 1964. Jokainen Suomessa asuva henkilö tuli vakuutuksen piiriin, johon kuuluvat sairaanhoitokorvaukset (lääkärinpalkkioiden, tutkimuksen ja hoidon sekä lääkkeiden korvaaminen) sekä työtulovakuutus (sairauspäiväraha, äitiys- isyys ja vanhempainraha korvauksena sairauden sekä raskauden ja synnytyksen aiheuttamista työansion menetyksistä. Sairausvakuutuslaki on toissijainen, eli jos vakuutetulla on oikeus saada lakiin perustuvaa korvausta muualta, hän on oikeutettu sairausvakuutuslain mukaisiin etuuksiin vain sikäli ja siltä osin kuin muun lain mukainen korvaus jää pienemmäksi. Sairausvakuutuslakiin nähden ensisijaisia ovat mm. liikennevakuutus (korvaa henkilövahingot, jotka syntyvät kun moottoriajoneuvoa käytetään liikenteessä), tapaturmavakuutuslaki (korvaa työssä saadusta vammasta aiheutuvat kustannukset ja työansion menetyksen) sekä vahingonkorvauslaki (korvaa toisen henkilön tahallisesti tai tuottamuksellisesti aiheuttaman vamman siitä aiheutuvine taloudellisine menetyksineen. Jopa tavallinen kadulla liukastuminen on katuosuuden kunnossapidosta vastaavan, ei sairausvakuutuksen vastuulla).


title: Kansaneläkelaitos

text: Elatustuen maksatus siirtyi kunnilta Kelan hoidettavaksi 1. huhtikuuta 2009. Kela maksoi ruokavaliokorvausta keliakiaa sairastaville vuodesta 2002 vuoden 2015 loppuun asti.


title: Kansaneläkelaitos

text: Vuosina 1972–2006 Kelalla oli oma kuntoutuspalveluja tuottava kuntoutuslaitos Turussa. Vuoden 2007 alusta lähtien laitos on jatkanut toimintaa itsenäisenä säätiönä nimellä Kuntoutuskeskus Petrea.


title: Kansaneläkelaitos

text: Kelan vastuulla ovat esimerkiksi kansaneläke, takuueläke, perhe-eläke, kuntoutusraha, erilaiset kuntoutuspalvelut, äitiysavustus, lapsilisä, elatustuki, vanhempainpäiväraha, lastenhoidon tuet (esim. kotihoidon tuki), opintotuki, lääkekorvaukset, sairaanhoitokorvaukset, sairauspäiväraha, sotilasavustus, peruspäiväraha, työmarkkinatuki, vammaistuki ja yleinen asumistuki. Vuoden 2017 alussa toimeentulotuen perusosan maksatus siirtyi kunnilta Kelalle.


title: Kansaneläkelaitos

text: Kelan tekemistä yksittäisista päätöksista voi valittaa lähettämällä valitus Kelaan ja jos päätöstä ei muuteta, etenee valitus sosiaaliturvan muutoksenhakulautakunnalle tai työttömyysturvan muutoksenhakulautakunnalle tai opintotukea koskevissa päätöksissä opintotuen muutoksenhakulautakunnalle. Toisena muutoksenhakuasteena on vakuutusoikeus.


title: Kansaneläkelaitos

text: Sähköistä reseptiä koskeva lainsäädäntö astui voimaan 1. huhtikuuta 2007 ja sosiaali- ja terveydenhuollon asiakastietojen käsittelyä koskeva lainsäädäntö 1. heinäkuuta 2007. Sähköinen arkisto luotiin 2008 ja terveydenhuollon organisaatiot liittävät tietonsa arkistoon 2008–2011. Kelan Kanta-palvelut-yksikkö jatkaa sosiaali- ja terveydenhuollon valtakunnallisten tietojärjestelmäpalvelujen kehittämistä yhteistyössä Terveyden ja hyvinvoinnin laitoksen kanssa. Käytössä olevia Kanta-palveluja ovat mm. sähköinen resepti, Lääketietokanta, Potilastiedon arkisto sekä Omakanta-palvelu, jossa terveydenhuollon asiakas voi tarkistaa omat resepti- ja terveystietonsa ja mm. uudistaa sähköisen reseptin.


title: Kansaneläkelaitos

text: Kelalla on noin 7 000 työntekijää ja palvelupisteitä on eri puolilla Suomea. Kelalla oli vuoden 2016 lopussa 182 toimistoa. Lisäksi se toimii 146 yhteispalvelupisteessä. Kelan puhelinpalvelu on jaoteltu eri elämäntilanteiden ja etuuksien mukaan. Puhelinpalvelusta vastaavat yhteyskeskukset sijaitsevat Joensuussa, Lieksassa, Jyväskylässä, Kemijärvellä ja Pietarsaaressa. Kelan tietokonekeskus ja opintotukikeskus sijaitsevat Jyväskylässä. Kansaneläkelaitoksen päätoimitalo sijaitsee Helsingissä Taka-Töölössä.


title: Kansaneläkelaitos

text: Kela julkaisee sidosryhmille tarkoitettua lehteä "Sosiaalivakuutus".


title: Kansaneläkelaitos

text: Kela tekee myös tutkimusta sosiaali- ja terveysturvan alalta ja julkaisee vertaisarvioituja tutkimuksia ja ajankohtaisjulkaisuja. Tutkimusta tehdään monitieteisesti. Kela julkaisee seuraavia tutkimusjulkaisusarjoja:


title: Kansaneläkelaitos

text: Vuonna 2009 Kela oli TNS Gallupin tekemässä yhdeksää organisaatiota koskeneessa imagotutkimuksessa Suomen kolmanneksi luotetuin palveluorganisaatio. 74 prosenttia piti sitä joko erittäin tai melko luotettavana. Kela sijoittui tutkimuksessa kolmanneksi Poliisin ja Puolustusvoimien jälkeen. Taakse jäivät muun muassa tuomioistuimet, sosiaaliturvajärjestelmä, julkinen terveydenhuolto ja kirkot.


title: Kansaneläkelaitos

text: Vuonna 2016 Kelan kokonaiskulut olivat 14,8 miljardia euroa, joista etuuksien osuus oli 14,3 miljardia euroa.


title: Kansaneläkelaitos

text: Kulujen jakautuminen vuonna 2015:


title: Kansaneläkelaitos

text: Kelan organisaatio uudistui 1.1.2016. Kelassa on kuusi tulosyksikköä: Asiakkuuspalvelut, Etuuspalvelut, Kehittämispalvelut, ICT-palvelut, Yhteiset palvelut ja Esikuntapalvelut. Kelan paikallishallinto koostuu Etuuspalvelujen tulosyksikköön kuuluvista viidestä vakuutuspiiristä. Aiemmin Kelan keskushallinnossa oli 11 osastoa ja paikallishallinnossa 24 vakuutuspiiriä.


title: Kansaneläkelaitos

text: Kelan valtuutettuina toimivat kansanedustajat nimittävät 10-henkisen hallituksen. Hallituksen jäsenet toimikaudella 1. tammikuuta 2017 – 31. joulukuuta 2019 ovat:


title: Kansaneläkelaitos

text: Kelan henkilöstön edustajana toimii Kelan toimihenkilöt ry:n puheenjohtaja Heli Martinmäki (läsnäolo- ja puheoikeus).


title: Kansaneläkelaitos

text: Kelaa on kritisoitu sen hallinnoiman tukijärjestelmän monimutkaisuudesta ja ehtojen vaikeasta ymmärrettävyydestä. Kela ei säädä lakeja, joiden pohjalta se toimii, mutta Kelalla on paljon itsenäistä harkintavaltaa yksittäisissä tapauksissa. Koska sosiaaliturvalainsäädäntö on hyvin eri-ikäistä, eikä siinä ole aina otettu huomioon kuinka yksi lainmuutos aiheuttaa seurauksia muiden lakien toteuttamisessa.


title: Kansaneläkelaitos

text: Osa poliitikoista pitää sosiaaliturvalainsäädäntöä niin monimutkaisena, että se tulisi uudistaa kokonaisvaltaisesti. Uudistusehdotukset vaihtelevat demarileirin lainsäädännön maltillisesta nykyaikaistamishankkeesta koko järjestelmän korvaamiseen niin sanotulla perustulomallilla. Perustulojärjestelmää ovat julkisuudessa kannattaneet erityisesti vihreät.


title: Kansaneläkelaitos

text: Kelan entinen pääjohtaja Jorma Huuhtanen on kannattanut lainsäädännön yksinkertaistamista, sillä hänen mielestään etuusviidakko toimii huonosti sekä asiakkaan että toimeenpanijan kannalta. Nyt noin sadan etuuden ja vajaan 40 lain sosiaaliturvajärjestelmässä toimiminen on toimeenpanijalle ja asiakkaalle hankalaa.


title: Sumatra

text: Sumatra on Indonesiassa sijaitseva saari. Se muodostaa Jaavan, Borneon ja Sulawesin saarten kanssa Isojen Sundasaarten saariston. Sumatra on Borneon jälkeen saariston toiseksi suurin, ja koko maailman kuudenneksi suurin saari. Saaren pinta-ala on noin 470 000 km². Sumatralla on noin 50 miljoonaa asukasta. Saaren suurin kaupunki on 2 miljoonan asukkaan Medan.


title: Sumatra

text: Sumatran saari on tuliperäinen ja saarella on useita toimivia tulivuoria. Sumatralla vallitsee trooppinen ilmasto ja saarella on kuumaa ja kosteaa ympäri vuoden. Saarella kasvaa luontaisesti trooppista sademetsää. Sumatran sadametsissä elää useita uhanalaisia eläinlajeja, joista monia tavataan vain Sumatralla.


title: Sumatra

text: Sumatra sijaitsee Isojen sundasaarten saaristossa. Se on saariston läntisin ja toiseksi suurin saari. Sumatra rajoittuu etelässä ja lännessä Intian valtamereen. Pohjoisessa sen erottaa Malakan niemimaasta ja samalla Aasian mantereesta Malakansalmi, idässä Jaavasta Sundasalmi. Päiväntasaaja kulkee Sumatran poikki.


title: Sumatra

text: Sumatra on osa Tyynenmeren tulirengasta, jossa esiintyy voimakasta laattatektonista ja vulkaanista toimintaa. Sumatran kohdalla Intian laatta liukuu Sumatran saaren alle, joka aiheuttaa maanjäristyksiä, maanvyörymiä ja tulivuorenpurkauksia. Sumatran saarta halkoo kaakosta luoteeseen kulkevat Barisanvuoret. Vuorijono sijoittuu saaren länsiosaan. Saaren korkein vuori on 3800 metriä korkea Gunung Kerinci.


title: Sumatra

text: Vuoden 2004 joulukuun maanjäristyksen keskus oli Sumatran ja Andamaanien alueella ja sen voimakkuus voimakkuus 9.1 magnitudia. Järistyksen aiheuttama tsunami aiheutti valtavia tuhoja muun muassa Acehissa ja Thaimaan rannikolla. Toinen viime vuosikymmenien tuhoisa maanjäristys tapahtui vuonna 2000, jolloin järistys teki tuhojaan Bengkulun kaupungissa surmaten satoja.


title: Sumatra

text: Vuorijonosta itään maasto on tasankoisempaa ja rannikkoa kohti mentäessä soista maastoa halkovat hitaasti virtaavat joet. Tasankoiset maat ja jokivarret mahdollistavat maatalouskäytön. Sumatran pisin joki on saaren etelä osassa Etelä-Sumatralla virtaava Musijoki, joka virtaa Palembangin kaupungin läpi. Leveimmillään Musi on 600 metriä leveä.


title: Sumatra

text: Sumatran ja koko Kaakkois-Aasian suurin koko vuoden vetisenä pysyvä järvi on Pohjois-Sumatralla sijaitseva Tobajärvi. Se on maailman suurin vulkaaninen järvi, ja se sijaitsee supertulivuoren kalderassa. Tobajärven pinta-ala on 1146 km² ja se on yli 500 metriä syvä. Tobajärvi syntyi noin 100 000 vuotta sitten tulivuoren purkautuessa. Purkauksen seurauksena vuori romahti ja paikalle syntyi maailman suurin kaldera, johon järvi syntyi. Toban purkaus on suurin tiedossa oleva tulivuorenpurkaus. 100 000 vuotta sitten Sumatran saari oli todennäköisesti jo asuttu.


title: Sumatra

text: Sumatralla vallitsee kostea ja kuuma trooppinen ilmasto. Päivän ylimmät lmpötilat ovat 22 °C - 30 °C. Alankoalueilla ilman kosteus on suuri ja sateissa on suuria alueellisia eroja. Saaren länsiosa on itäosaa kosteampi. Useimmissa paikoissa Sumatralla saadaan sadetta 4000 mm vuodessa. Kosteimpia alueita ovat Länsi-Sumatra ja Bengkulu, joissa sadetta saadaan 5000–6000 mm vuodessa. Kuivimmilla alueilla saaren keskiosan laaksoissa sademäärä on 2000 mm vuodessa.


title: Sumatra

text: Kuivan ja kostean kauden sademäärissä ei ole suuria eroja. Kuiva kausi on vuoden alussa ja kesä-heinäkuussa. Näinä aikoina pensaspalot ovat yleisiä, jotka saavat alkunsa usein viljelijöiden kaskenpoltosta, heidän kulottaessaan lisää viljelymaata. Tämä aiheuttaa kasvavia ongelmia, sillä ilmaston muuttuessa kuivan kausi pitenee. Sumatran maastopalot aiheuttavat toisinaan merkittävää haittaa Singaporen lentoliikenteelle.


title: Sumatra

text: Sumatralla puhaltaa tuuli pohjoisen suunnasta joulu-maaliskuussa ja etelästä touko-syyskuussa. Monet kausittaiset tuulet ovat voimakkaita ja ne saattavat yltyä hirmumyrskyksi asti.


title: Sumatra

text: Trooppisella vyöhykkeellä sijaitsevalla Sumatralla kasvaa luontaisesti trooppista sademetsää. Suurin osa Sumatran sademetsistä on raivattu maatalouteen, mutta kansallispuistoissa on suojeltuja sademetsiä, jotka tarjoavat elinympäristön monille uhanalaisille eläinlajeille. Unesco on hyväksynyt Sumatran trooppisen sademetsän perinnöt maailmanperintökohteekseen, johon kuuluvat Sumatralla sijaitsevat Gunung Leuserin kansallispuisto, Kerinci Seblatin kansallispuisto ja Bukit Barisan Selatanin kansallispuisto.


title: Sumatra

text: Saaren alkuperäisluonto on monimuotoista ja saarella on arvioitu elävän noin 10 000 kasvilajia, 200 nisäkäslajia ja 600 lintulajia. Monet lajit ovat endeemisiä ja niitä tavataan vain Sumatralla. Sumatran sademetsissä eläviä nisäkkäitä ovat muun muassa sumatrannorsu, sumatransarvikuono, sumatrantiikeri, malaijikarhu, binturonki, intiantapiiri, pikkusaukko, kalastajakissa ja vuorisusi. Kädellislajeista saarella elää sumatranoranki, sekä useat gibbonilajit. Monet Sumatralla elävät eläinlajit ovat erittäin uhanalaisia. Saarella kasvaa myös maailman suurin kukka rafflesia.


title: Sumatra

text: Ihmisen toiminta on vakava uhka Sumatran alkuperäisluonnolle ja eläinlajeille. Unesco on asettanut maailmanperintökohteena olevat kansallispuistot vaarantuneiksi salametsästyksen, laittomien hakkuiden, metsien raivaamisen pelloiksi ja tienrakennussuunnitelmien vuoksi.


title: Sumatra

text: Vanhimmat tunnetut intialaiset maininnat Sumatrasta ovat intialaisissa Ramajana-kertomuksissa kolmannelta vuosisadalta eaa.


title: Sumatra

text: Maineikkain Sumatralla sijainneista kuningaskunnista oli Srivijaya. 600-luvun lopulla se laajensi vaikutuspiiriään muinaisesta Palembangista koko Kaakkois-Sumatralle ja lopulta Sumatran itärannikolla oleville saarille Malakan niemimaata myöten. Srivijayasta ja sen pääkaupungista Palembangista kehittyi buddhalainen kauppa- ja sivistyskeskus. Kiinalaiset ja myöhemmin arabialaiset lähteet kuvasivat Srivijayan vauraaksi ja voimakkaaksi kuningaskunnaksi, joka yritti ylläpitää ylellisyystuotteiden monopolia. Sumatran sisämaan ydinalueet eivät kuitenkaan koskaan joutuneet Srivijayan suoraan hallintaan, vaan tämän valta keskittyi rannikoille. Srivijayan kukoistus saavutti huipentumansa 1000-luvulla. Kuningaskunnan menestys perustui maan keskeiseen sijaintiin tärkeän merireitin varrella ja menestyksekkääseen ulkomaankauppaan.


title: Sumatra

text: Vuonna 1025 eteläintialainen Cholan kuningaskunta hyökkäsi Srivijayaan. Srivijayaa heikensivät lisäksi Jaavan suunnalta tulleet hyökkäykset ja kauppavallan siirtyminen alueen muille satamille. Srivijayan heikennyttyä saarella kasvatti valtaansa Jambi, joka irtautui Srivijayasta kuningaskunnan heikennyttyä.


title: Sumatra

text: Vuonna 1278 itäjaavalainen Singhasarin kuningaskunta hyökkäsi Sumatralle ja saari joutui jaavalaisten valtaan. 1300-luvulla Singhasarin seuraajavaltio Majapahit valloitti Sumatran ja Palembangin valtansa alle.


title: Sumatra

text: 1300-luvulla alkoi islam vaikuttaa Pohjois-Sumatralla. Pieniä islamilaisia kuningaskuntia alkaa muodostua Malakan salmille ja nopeasti virtaavien lyhyiden jokien varsille. Alkoi muodostua kulttuuri, jonka kieli oli malaiji arabialaisilla kirjaimilla kirjoitettuna, ja islamista tuli yleinen uskonto. Intialaiset ja Keski-Aasiasta tulevat laivat alkoivat käyttää Pohjois-Sumatralle syntyneen Samudera Pasain satamaa levähdyspaikkanaan.


title: Sumatra

text: Myöhemmin kehittyneet Sumatran ja Malakan niemimaan sulttaanikunnat Malaka, Patani, Aceh ja Johor pitivät Samudera Pasaita mallinaan islamissa ja kulttuurissa. Samudera Pasaista islamilaisuus alkoi levitä pohjoiseen Malakan niemimaalle ja etelään pitkin Sumatran länsirannikkoa. Portugalilaiset valloittivat Samudera Pasain 1500-luvun alussa, ja valtakunnan rippeet joutuivat Acehin alaisuuteen.


title: Sumatra

text: Alankomaiden Itä-Intian kauppakomppania valloitti Sumatran kuten muutkin Indonesian saaret vähitellen 1600-luvulta alkaen. Sumatra pysyi osana Alankomaiden Itä-Intiaa toiseen maailmansotaan saakka, jolloin Japani valloitti saaren.


title: Sumatra

text: Sumatran ja Jaavan välissä sijaitseva Krakataun tulivuori purkautui vuonna 1883 aiheuttaen laajaa tuhoa.


title: Sumatra

text: Toisen maailmansodan loppuvaiheessa, elokuussa 1945 Japanin kukistuttua, Indonesia julistautui itsenäiseksi, ja siihen tuli kuulumaan myös Sumatra.


title: Sumatra

text: Sumatran luoteiskärjessä, Acehissa on vaadittu itsenäisyyttä tai laajempaa itsehallintoa. Vuonna 2005 saatiin Martti Ahtisaaren välityksellä aikaan rauhansopimus, jonka jälkeen väkivaltaisuuksia ei ole enää sanottavasti esiintynyt.


title: Sumatra

text: Sumatran saarella sijaitsee kahdeksan Indonesian provinssia, mukaan lukien Acehin erityishallintoalue. Provinssit ovat Aceh, Bengkulu, Jambi, Lampung, Riau, Länsi-Sumatra, Etelä-Sumatra ja Pohjois-Sumatra. Lisäksi Sumatran itäpuolella sijaitsevat Riausaaret muodostavat oman provinssinsa, kuin myös Bangkan ja Belitungin saaret, jotka muodostavat oman Bangka-Belitungin provinssinsa.


title: Sumatra

text: Sumatran väkirikkain provinssi on Pohjois-Sumatra, siellä asuu 13,9 miljoonaa ihmistä (2015). Pinta-alaltaan suurin provinssi on Etelä-Sumatra, joka on hieman Riauta suurempi.


title: Sumatra

text: Sumatralla on rikkaat luonnonvarat, noin 70% Indonesian tuloista tulee sieltä. Saarella on joitakin Indonesian rikkaimmista öljykentistä ja hiilikaivosalueista, sekä kulta- ja hopeakaivoksia. Sumatran lähisaarilta saadaan tinaa ja bauksiittia. Suurin osa maan kumista ja kahvista viljellän Sumatralla. Saaren plantaaseilla kasvatetaan lisäksi vientituotteiksi öljypalmua, pippuria, teetä, sokeriruokoa ja tupakkaa. Kotimaiseen kulutukseen viljellään riisiä ja maissia. Sademetsistä saadaan kamferia ja eebenpuuta.


title: Sumatra

text: Sumatralla asuu noin 50 miljoonaa asukasta. Sumatra on Jaavan jälkeen Indonesian toiseksi väkirikkain ja toiseksi tiheimmin asutettu.


title: Sumatra

text: Saarella elää useita etnisiä ryhmiä, joilla on oma kielensä, kulttuurinsa ja historiansa. Sumatran runsaslukuisimmat väestönosat muodostavat malaijit, acehilaiset, batakit ja minangkabaut. Saarelle on muuttanut myös uudisasukkaita siirtomaa-ajoista lähtien, jolloin Indonesia oli Alankomaiden hallinnassa. Siirtomaa-aikana Indonesiaan muutti runsaasti kiinalaisia. Muuttoliike on jatkunut myös Indonesian itsenäistymisen jälkeen, kun hallituksen transmigrasi -ohjelman myötä väestöä on siirretty ylikansoittuneelta Jaavalta Indonesian muihin osiin, muun muassa Sumatralle. Monissa Sumatran provinsseissa jaavalaiset muodostavat vähemmistön.


title: Sumatra

text: Malaijit muodostavat Sumatran suurimman etnisen ryhmän, heitä on saarella noin 11 miljoonaa. He ovat enemmistönä saaren itä- ja etelärannikon provinsseissa. Sumatran koillispuolella sijaitsevan Malesian malaijeista suurin osa on Sumatran malaijien ja minangkabauiden jälkeläisiä. Minangkabaut ovat enemmistönä saaren länsiosassa, ja suurimman väestönosan he muodostavat Länsi-Sumatran provinssissa. Minangkabaut ovat kielellisesti ja kulttuurillisesti lähinnä malaijeja, heitä asuu Sumatralla noin viisi miljoonaa. Pääuskontona malaijeilla ja minangabauilla on islam, mutta minangkabau-kulttuurissa naiset ovat hyvin kunnioitetussa asemassa. Heidän kulttuurinsa erityispiirteet ovat perua ajalta, jolloin islam ei vielä ollut saapunut Sumatralle.


title: Sumatra

text: Acehilaiset ovat myös merkittävä islamilainen väestönosa. He elävät pääasiassa Acehissa, saaren pohjoiskärjessä. Acehilaisia Sumatralla on noin kaksi miljoonaa. Batakit ovat enemmistönä Pohjois-Sumatran provinssissa. He ovat pääosin kristittyjä. Heitä elää Sumatralla noin neljä miljoonaa.


title: Sumatra

text: Muita merkittäviä etnisiä ryhmiä ovat lampungit, jotka ovat enemmistönä Lampungissa, Sumatran eteläkärjessä, sekä länsirannikon Bengkulussa enemmistönä olevat rejangit. Jambin provinssissa merkittävän vähemmistön muodostavat kerinciläiset. Alkuperäiskansojen lisäksi Sumatralla asuu maahanmuuttajina vähemmistö jaavalaisia, sundalaisia, kiinalaisia ja bugiseja.


title: Tsunami

text: Tsunami on hyökyaalto, joka saattaa syntyä esimerkiksi syvän meren alueella sattuvasta maanjäristyksestä, rajusta tulivuoren purkauksesta, maanvyörymästä tai asteroidin pudotessa mereen. Avoimella merellä tsunami kulkee 500–900 kilometrin tuntivauhdilla. Aallon korkeus sen edetessä avomerellä on yleensä alle metrin. Aallon kohdatessa matalan rannikon se voi kuitenkin kohota lähes 50 metriä korkeaksi vesiseinämäksi, kun suuri vesimassa työntyy maalle.


title: Tsunami

text: Iso asteroidi tai massiivinen maanvyörymä voi lähettää matkaan satojen metrien korkuisen aallon, megatsunamin. Tsunamista käytetään myös muita nimityksiä maantieteellisestä paikastaan riippuen. Sana "tsunami" tulee japanin kielestä (津波 "tsunami", hyökyaalto), sanoista "tsu" ’satama’ ja "nami" ’aalto’ – siis sananmukaisesti ”satama-aalto”.


title: Tsunami

text:
Tsunami muodostuu, kun vedessä oleva meripatsas menee epätasapainoon. Yleisimmin tsunameja syntyy mannerlaattojen alityöntövyöhykkeillä. Näillä alueilla merellinen laatta painuu joko toisen merellisen laatan tai mantereisen laatan alle. Laattojen reunalla tapahtuva maanjäristys saattaa nostaa äkillisesti toisen laatan reunaa, jolloin se nostaa samalla yläpuolella olevaa vesimassaa. Tästä seurannut epävakaa tila pyrkii tasoittumaan ja aiheuttaa aallon liikkeelle lähdön. Maanjäristyksen magnitudista ei suoraan pysty päättelemään syntyvän tsunamin suuruutta, sillä siihen vaikuttavat myös muut tekijät. Jo kreikkalainen historioitsija Thukydides (n. 460–395 eaa.) yhdisti tsunamit maanjäristyksiin.
Tsunami voi syntyä myös vedenalaisen maanvyörymästä ja tulivuoren purkautumisesta. Maanvyörymäkin aiheuttaa vesimassaan epävakaan tilan, joka pyrkii tasoittumaan. Maanjäristys voi vaikuttaa tsunamin syntymiseen myös epäsuorasti, sillä järistys voi aiheuttaa maanvyörymän. Tulivuori voi vaikuttaa tsunamin syntymiseen kolmella tavalla. Purkauksessa syntyneen materiaalin syöksyminen veteen, tulivuoren romahtaminen tai tarpeeksi suuri vedenalainen purkaus voivat kaikki synnyttää tsunamin.


title: Tsunami

text: Tsunami-aallot eroavat selvästi tavallisista tuulen synnyttämistä aalloista. Niiden aallonpituus on huomattavasti suurempi kuin tuuliaaltojen, kymmeniä tai jopa satoja kilometrejä. Vastaavasti tsunami-aaltojen välinen aika on pidempi, 5–9 minuuttia, kun taas tuuliaaltojen jakso on vain sekuntien luokkaa. Aaltoliikkeessä mukana olevan vesimassan määrä riippuu aallonpituudesta. Tuulellakin muodostunut aallokko voi liikuttaa pintavettä jopa yli sadan metrin syvyydessä, mutta pitkät tsunami-aallot ulottuvat valtamerien pohjaan asti. Tsunamin aaltomaisuus aiheuttaa sen, että se leviää joka suuntaan ja voi näin tuhota valtavan laajoja alueita rannikkoa.


title: Tsunami

text:
Meren syvyys määrää tsunamin etenemisnopeuden. Mitä syvemmällä merenpohja on, sitä nopeammin aalto etenee. Sen nopeus voidaan likipitäen laskea kaavalla
missä "g" on painovoiman kiihtyvyys, noin 9,81 m/s, ja "h" meren syvyys. Esimerkiksi tsunamin nopeus kahden kilometrin syvyisessä vedessä on noin 140 m/s eli 500 km/h. Aallon eri kohtien nopeuseroista johtuu aallon korkeuden kasvu sen tullessa rantaan. Matalampaan veteen saapuva etuosa hidastuu, jolloin nopeammin liikkuva takaosa saavuttaa sen ja yhteen pakkautuvat vesimassat nousevat alkuperäistä monin verroin korkeammaksi aalloksi. Samalla aallonpituus lyhenee. Eri osien väliset nopeuserot myös kääntävät aallon rantaviivaan nähden kohtisuoraksi, vaikka se lähestyisikin vinottain.


title: Tsunami

text: Avomereltä tuleva puolimetrinen aalto kasvaa rannassa kymmenmetriseksi hyökyaalloksi. Tarkka korkeus riippuu merenpohjan profiilista. Loivalla rannalla tsunami jää matalammaksi kuin jyrkällä rannalla. Hyökyaalto on joka tapauksessa varsin loiva, sillä sen aallonpituus on lyhenemisestään huolimatta edelleen vähintään useita kilometrejä. Maalle syöksyvä vesi muistuttaakin lähinnä äkillisesti nousevaa tulvavettä eikä päälle kaatuvaa vesiseinämää. Toisinaan aallonharjalle muodostuva pystysuora seinämä on vain murto-osan koko aallon korkeudesta. Aallonharjan edellä kulkeva aallonpohja saa toisinaan aikaan tulva-aaltoa edeltävän tyypillisen ilmiön: rantavesi vetäytyy merelle paljastaen merenpohjaa jopa satojen metrien matkalta. Tämä riippuu kuitenkin siitä, mikä osa aallosta saapuu rannalle ensimmäisenä, ja tsunami voi alkaa myös vedenpinnan nousuna.


title: Tsunami

text: Tyynellemerelle perustettiin tsunamivaroituskeskus jo vuonna 1949. Havaijille perustettu Tyynenmeren tsunamivaroituskeskus sai alkunsa muutamaa vuotta aiemmin, kun Aleuttien maanjäristys oli aiheuttanut tsunamin, joka oli tappanut 159 ihmistä Havaijilla. Varoituskeskus antaa varoituksia lähes kaikille Tyynenmeren alueille, mutta Alaskalla ja Yhdysvaltain länsirannikolla on oma vuonna 1967 perustettu varoituskeskuksensa. Unescon koordinoimana myös Intian valtamerelle saatiin varoitusjärjestelmä vuonna 2006, pari vuotta tapaninpäivän maanjäristyksen aiheuttaman tsunamin jälkeen.


title: Tsunami

text: Varoitusjärjestämät pystyvät melko tarkasti ennustamaan tsunamin saapumisajan, mutta niiden koon arvioiminen on huomattavasti vaikeampaa. Järjestelmään kuuluu kattava seismisten asemien ja merenpinnan tasonvaihtelua mittaava verkko. Lisäksi alueella merenpohjan painetta mittaavia laitteita. Ne mittaavat yläpuolella olevan vesimassan pitkäaikaisia paineen nousuja.


title: Tsunami

text: Mallintamisen avulla pyritään määrittelemään tsunamin etenemissuunta, nopeus ja energia. Rantojen maastomallien avulla pyritään ennustamaan puolestaan se, että kuinka pitkälle aallot iskevät sisämaahan.


title: Hyökyaalto

text: Hyökyaalto on hyökyvä aalto, hyöky. Hyökyaaltona pidetään aaltoa, jonka korkeus on vähintään kaksi kertaa säätilassa vallitseva merkitsevä aallonkorkeus. Tietyssä tilanteessa syntyvästä hyökyaallosta käytetään nimitystä roistoaalto.


title: Hyökyaalto

text: Aaltoja muodostava tuulen ja merenpinnan välinen prosessi johtaa kaikenkokoisten aaltojen syntymiseen, pienistä vedenpinnan rypyistä todella suuriin aaltoihin. Siksi on kehitetty merkitsevän aallonkorkeuden käsite. Todella suurten aaltojen syntymisen todennäköisyys normaalissa aallokonmuodostumisprosessissa on pieni mutta olemassa.


title: Hyökyaalto

text: Aaltojen kasvua kuvaavan epälineaarisen Schrödingerin yhtälön analyyttinen ratkaisu, Peregrinen solitoni, on johdettu vuonna 1983. Se selittää, miten tyynen merenpinnan keskellä voi syntyä hyvin korkea aalto, roistoaalto, jonka kaltaisten oletetaan aiheuttaneen lukuisia merionnettomuuksia. Nämä aallot häviävät syntypaikallaan yhtä nopeasti kuin ilmestyivätkin. Sitä tukevia mittauksia on tehty optiikan puolella.


title: Hyökyaalto

text: Suurimmat yksittäiset aallot voivat olla noin kaksi kertaa merkitsevän aallonkorkeuden verran.


title: Hyökyaalto

text: Itämerellä on mitattu 14 metrin aalto vuonna 2004. Tätä korkeammat aallot ovat valtamerilläkin harvinaisia.


title: Hyökyaalto

text: Erityisen suuria aaltoja voivat muodostaa positiivinen interferenssi kahden eri suunnasta tulevan aaltokuvion kohdatessa tai aaltoenergian kohdentuminen esimerkiksi merivirtojen kohtauspisteessä. Myös matalikolla voi olla samanlainen aaltoja vahvistava vaikutus kuin merivirtojen kohtaamisella.


title: Hyökyaalto

text: Tsunamiksi kutsutaan maanjäristyksen aiheuttamaa sarjallista hyökyaaltoa, jonka aallonkorkeus nousee, kun se osuu rantaan.


title: Tanganjika

text: Tanganjika oli Itä-Afrikassa sijainnut Brittiläiseen kansainyhteisöön kuulunut tasavalta. Se oli nimetty Tanganjikajärven mukaan, joka muodosti maan läntisen rajan. Vuonna 1964 se yhdistyi Sansibarin saaren kanssa, jolloin ne muodostivat yhdessä Tansanian.


title: Tanganjika

text: Tanganjika-nimi oli ensimmäisenä käytössä muodossa "Mandated Territory of Tanganyika". Tämä muodostettiin brittien ensimmäisessä maailmansodassa saksalaisilta valtaamasta siirtomaa-alueesta. Kansainliiton päätöksellä vuonna 1922 alue siirtyi brittien hallintaan mandaattialueena.


title: Tanganjika

text: Vuonna 1946 Yhdistyneet kansakunnat otti alueen valvontaansa; britit hallitsivat sitä yhä Yhdistyneiden kansakuntien huoltohallintoalueena. Tanganjika itsenäistyi 9. joulukuuta 1961 ja Tanganjikan tasavalta muodostettiin seuraavana vuonna 9. kesäkuuta 1962.


title: Neurofibromatoosi 1

text: Neurofibromatoosi 1 eli NF 1, NF tyyppi 1 tai von Recklinhausenin tauti on dominoiva perinnöllinen sairaus tai paremminkin ominaisuus, joka aiheuttaa kantajalleen lisääntyneen sairausriskin. Lähteestä riippuen tapauksia on noin 1 tapaus 3000–4000 syntynyttä kohti. Suomessa NF 1 -tapauksia arvioidaan olevan noin 1500. Neurofibromatoosin kuvasi 1882 patologi Friedrich Daniel von Recklinghausen (1833–1910). Vaikka neurofibromatoosi on tunnettu jo pitkälti yli sata vuotta, on tietämys siitä lisääntynyt vasta 1990-luvulla. Sanana neurofibromatoosi on johdettu kreikan kielestä "neuron" = hermo ja latinan kielestä "fibra" = säie, "oma" = kasvain, "osis" = sairaus. ICD-10 tautiluokituksessa Q85.0.


title: Neurofibromatoosi 1

text: Taudin geenivirhe on paikannettu kromosomiin 17. "NF"-geeni on suurikokoinen, joten uudet mutaatiot ovat yleisiä (noin puolet tapauksista) ja eri sukuun kuuluvilla vikakohdat yleensä poikkeavat toisistaan. Geenivirhe aiheuttaa kasvaimenkasvunrajoitegeenin poikkeavuuden.


title: Neurofibromatoosi 1

text: Diagnoosi tehdään pääsääntöisesti ulkoisten tunnusmerkkien mukaan. Aiemmin geneettinen tunnistus onnistui vain, jos saatavilla oli muiden samaan sukuun kuuluvien henkilöiden näytteitä. (ns. epäsuora diagnostiikka.) Geeni on kuitenkin selvitetty 2000-luvulla ja sairaus voidaan periaatteensa seuloa jo alkiotasolla. Suomessa tämän kaltaista tutkimusta ei kuitenkaan toistaiseksi tehdä. Suomea lähin sairaala joka tekee alkioille NF-tutkimuksia on Tukholman Karoliininen sairaala. Suomessa yliopistosairaaloissa voidaan tutkimus tehdä sikiövaiheessa.


title: Neurofibromatoosi 1

text: NF 1 diagnoosi tehdään jos ihmisellä on vähintään kaksi seuraavista löydöksistä:Oireet ja niiden vaikeusaste vaihtelevat hyvinkin paljon. Vaikeusaste lisääntyy iän myötä. Tohtori Minna Pöyhösen väitöskirjassa todettiin Pohjois-Suomessa vaikeusasteen olevan: 11 prosentilla vähäinen, 35 prosentilla lievä, 40 prosentilla kohtalainen ja 14 prosentilla vaikea. Oireiden ilmaantumista ja niiden vaikeusastetta ei kyetä tällä hetkellä ennustamaan.Lisäksi NF 1 altistaa kantajansa pahanlaatuisille kasvaimille. Altistusriski on nelinkertainen tavanomaiseen verrattuna.


title: Neurofibromatoosi 1

text: Lisäksi NF 1 saattaa aiheuttaa oppimisvaikeuksia matemaattisissa ja kielellisissä aineissa. NF 1 voi aiheuttaa myös ongelmia motoriikassa ja koordinaatiossa.


title: Neurofibromatoosi 1

text: Harvinaisissa tapauksissa neurofibromatoosi saattaa aiheuttaa myös epileptisiä kohtauksia.


title: Neurofibromatoosi 1

text: Koska neurofibromatoosin perussyynä olevaa geenivirhettä ei pystytä vielä hoitamaan, on hoito oireenmukaista. Haittaavat (ulkonäöllisesti tai esimerkiksi hiertävät ja painavat) neurofibroomat voidaan poistaa leikkaamalla. Oppimisvaikeuksia ja sen aiheuttamia ongelmia voidaan lievittää tukiopetuksella. Magneettikuvauksilla voidaan seurata esimerkiksi selkäydinkanavassa olevia neurofibroomia ja ennakoida niiden mahdollisesti aiheuttamia haittoja.


title: Neurofibromatoosi 1

text: Kun suvun jatkaminen tulee ajankohtaiseksi, suositellaan yhteydenottoa perinnöllisyysneuvontaa antaviin yksiköihin.


title: Neurofibromatoosi 1

text: Perinnöllisyysneuvontaa antavat kaikki viisi yliopistosairaalaa sekä Väestöliitto ja ruotsinkielinen Folkhälsan.


title: Neurofibromatoosi 1

text: Neurofibromatoosi 1:stä ei pidä sekoittaa neurofibromatoosi 2:een jonka geenivirhe sijaitsee kromosomissa 22. NF 2 on eri sairaus tai ominaisuus, mutta ennen geenitutkimusta näitä kahta sairautta ei kyetty täysin erottamaan toistaan. Onkin käyty keskustelua pitäisikö NF 2:n nimi muuttaa joksikin toiseksi.


title: Intian valtameren maanjäristys 2004

text: Intian valtameren maanjäristys oli merenalainen maanjäristys, joka tapahtui Intian valtameressä 26. joulukuuta 2004. Järistys aiheutti valtavia hyökyaaltoja, tsunameja, jotka tuhosivat suuria alueita Kaakkois-Aasian rannikolla. Maanjäristys oli voimakkuudeltaan yhdeksän momenttimagnitudia, joten se on vahvin mitattu maanjäristys vuoden 1964 jälkeen. Eniten kärsivät Indonesia (erityisesti Aceh), Sri Lanka, Intia ja Thaimaa. Kaiken kaikkiaan luonnonkatastrofin vaikutukset kohdistuivat 11 valtioon laajalla maantieteellisellä alueella. Yli 200 000 ihmistä menetti henkensä, ja miljoonat ihmiset joutuivat pakenemaan kotiseuduiltaan. Katastrofi oli ainutlaatuinen, sillä se tapahtui joulupyhinä tapaninpäivän aamuna länsimaalaisten suosimiin matkailukohteisiin. Kuolleiden joukossa olleet 179 suomalaista tekevät siitä kaikkien aikojen suurimman suomalaisia kohdanneen yksittäisen rauhanajan suuronnettomuuden. Eniten turisteja menehtyi Ruotsista (543) ja Saksasta (539).


title: Intian valtameren maanjäristys 2004

text: Merenalainen maanjäristys tapahtui Indonesian edustalla, Sumatran saaren pohjoisosan länsipuolella kello 7.58.50 paikallista aikaa (0.58.50 UTC, kello 2.58.50 Suomen aikaa). Voimakkuudeltaan 9,0 tai 9,1 momenttimagnitudin järistys on suurin sitten pitkäperjantaina 1964 Alaskaa ravistelleen järistyksen, joka oli voimakkuudeltaan 9,2 magnitudia. Maailman suurin koskaan mitattu maanjäristys (9,5 magnitudia) tapahtui Etelä-Chilessä vuonna 1960. Tuolloin järistyksen vaikutukset tuntuivat tuhansien kilometrien päässä, ja tsunami tappoi ihmisiä Japanissa ja Filippiineillä asti.


title: Intian valtameren maanjäristys 2004

text: Tapaninpäivän järistyksen keskus sijaitsi noin 160 kilometriä Sumatrasta länteen, kymmenen kilometrin syvyydessä merenpinnan alapuolella. Järistyksen aiheutti mannerlaattoihin kertynyt jännitys, joka oli syntynyt Intian laatan työntäessä Euraasian laattaa kuutisen senttimetriä vuodessa. Intian laatta painui Euraasian laatan reunassa olevan pienen Burman laatan alle. Ennen järistystä Burman ja Intian laatat olivat olleet lukkiutuneina toisiinsa satojen vuosien ajan, mikä oli synnyttänyt jännityskertymän, joka purkautui nyt maanjäristyksenä. Järistyksen energiamäärä vastaa noin 20 000:ta Hiroshiman atomipommia.


title: Intian valtameren maanjäristys 2004

text: Järistystä seuranneiden vuorokausien aikana tapahtui kymmeniä jälkijäristyksiä, joista suurin (voimakkuudeltaan 7,1 momenttimagnitudia) tapahtui kolme ja puoli tuntia ison järistyksen jälkeen Nikobaarien saaristossa.


title: Intian valtameren maanjäristys 2004

text: Pääsiäismaanantaina 28. maaliskuuta 2005 suunnilleen samalla geologisella alueella kuin tapaninpäivän järistys rekisteröitiin magnitudiltaan 8,7-arvoinen Sumatran maanjäristys. On esitetty vaihtelevia arvioita siitä, oliko järistys tapaninpäivän jälkijäristys vai oma järistyksensä. Järistyksellä oli kuitenkin vielä omia, arvoiltaan yli viiden ja kuuden momenttimagnitudin jälkijäristyksiä. Kaiken kaikkiaan alueella tapahtui toistatuhatta maanjäristystä joulukuun ja huhtikuun välisenä aikana.


title: Intian valtameren maanjäristys 2004

text: Maankuorten äkillinen pystysuora siirtymä aiheutti hieman alle neljä kilometriä syvään Intian valtamereen voimakkaan sysäyksen, joka nosti koko vesikerroksen aaltoliikkeeseen. Aallon korkeus syvän meren alueella oli vain runsaat puoli metriä mutta etenemisnopeus 800 kilometriä tunnissa. Matalampaan veteen eli rannikolle päästyään aallon nopeus hidastui ja korkeus kasvoi.


title: Intian valtameren maanjäristys 2004

text: Tsunami eteni monena peräkkäisenä aaltona, joista pisimpien aallonpituus oli satoja kilometrejä. Se saavutti Indonesian rannan 25 minuutin kuluttua järistyksestä, jolloin aaltojen suurimmat vyörymäkorkeudet olivat 25 metriä. Thaimaan edustalle aallot saapuivat 100 minuutin jälkeen ja Sri Lankaan ja Intian itäosiin muutamassa tunnissa. Intian rannikolla aaltojen vyörymäkorkeudet olivat 2,5–5 metriä, mutta Thaimaassa ja Sri Lankassa oli alueita, joissa aallot nousivat pariinkymmeneen metriin. Tuhovaikutukset ulottuivat yli 4 000 kilometrin päähän Afrikan itärannikolle Somaliaan, Keniaan ja Tansaniaan. Myös Chilessä mitattiin kaksi metriä korkea tsunami.


title: Intian valtameren maanjäristys 2004

text: Maailman terveysjärjestö WHO julkaisi maaliskuussa 2005 tilaston onnettomuudessa kuolleista ja kadonneista. Tilasto ei ole enää täsmällinen, mutta se kuvaa uhrimäärien suuruusluokkaa. 80 prosentin uhreista on arvioitu menehtyneen ensimmäisen tunnin aikana tsunamin rantaan osumisesta.


title: Intian valtameren maanjäristys 2004

text: Tapaninpäivänä Thaimaassa oli noin 3 000 ja Sri Lankassa yli 600 suomalaista. Heistä tsunamissa kuoli 172, katosi kuusi sekä loukkaantui noin 250 ihmistä, joista yksi kuoli vammoihinsa Suomessa. Monet olivat tsunamin iskeytyessä retkellä sisämaassa ja pelastuivat. Muusikko Aki Sirkesalo perheineen sekä näyttelijä Aulis Rosendahl olivat kuolleiden joukossa.


title: Intian valtameren maanjäristys 2004

text: Suomen hallitusta kritisoitiin pelastustöiden hitaasta aloittamisesta. Ulkoministeriön tiedotus luotti aluksi vain virallisiin tietoihin, ja kun ne osoittautuivat paikkansapitämättömiksi, se johti epäluottamukseen virallista tiedottamista kohtaan. Esimerkiksi katastrofialueella tuolloin lomailleen Euroopan investointipankin varapääjohtajan, nykyisen Suomen tasavallan presidentin, Sauli Niinistön mukaan ulkoministeriön virkamiehet eivät uskoneet häntä, kun hän kertoi tuhon laajuudesta ja uskoi satojen suomalaisten kuolleen. Niinistö ja hänen poikansa selviytyivät itse täpärästi tsunamista kiipeämällä betoniseen sähköpylvääseen.


title: Intian valtameren maanjäristys 2004

text: Suomen Punainen Risti (SPR) keräsi suomalaisilta yli 26,5 miljoonaa euroa hätäapua katastrofialueelle, mikä on kaikkien aikojen suurin keräyssumma. Lisäksi ulkoministeriö lahjoitti järjestölle 4,5 miljoonaa euroa ja sisäasiainministeriö 0,2 miljoonaa euroa. Avustustyö keskittyi alun hätäavun jälkeen asuntojen rakentamiseen ja terveyden parantamiseen.


title: Tanganjikajärvi

text: Tanganjikajärvi on suuri järvi Keski-Afrikassa. Sen arvioidaan olevan maailman toiseksi vanhin järvi Baikaljärven jälkeen. Järvi sijaitsee Itä-Afrikan hautavajoamassa.


title: Tanganjikajärvi

text: Tanganjika on pinta-alaltaan Afrikan toiseksi suurin järvi ja maanosan syvin järvi. Sen pinta-ala on 32 000 km², pituus yli 670 km ja syvin kohta 1 471 m. Tanganjikajärvi on luonnonoloiltaan ja biologialtaan ainutlaatuinen.


title: Tanganjikajärvi

text:
Järvi jakautuu neljän valtion alueelle: Burundin, Kongon demokraattisen tasavallan, Sambian ja Tansanian. Tanganjika on tärkeä vesireitti ja kalastusallas. Järven talouden piiriin kuuluu yli 20 miljoonaa ihmistä. Sillä toimii noin 40 000 kalastajaa ja vuotuinen kalansaalis on ollut 150 000 tonnin luokkaa.
Eurooppalaiset tutkimusmatkailijat Richard Francis Burton ja John Speke löysivät järven vuonna 1858 etsiessään Niilin alkulähdettä.


title: Tanganjikajärvi

text: Tanganjikajärven kalakantoja ja kalastusta on tutkittu vuosina 1992–2001 FAO:n hankkeessa, jota oli toteuttamassa myös suomalaisia yliopistoja. Järven kalastus elättää suoraan tai välillisesti yli miljoona henkeä.


title: Tanganjikajärvi

text: Järvessä elää kymmeniä endeemisiä kalalajeja, joista monia pidetään akvaariokaloina. Tällaiset kalat tarvitsevat erikoisakvaarion, koska niille pitää olla emäksistä ja kovaa vettä.


title: Shareware

text: Shareware on tietokoneohjelma, joka on ladattavissa ja käytettävissä maksuttomasti tietyin ehdoin tai rajoituksin. Tyypillisesti kyseessä on maksullisen ohjelman markkinoimiseksi tarjottava kokeiluversio, jota saa käyttää ilmaiseksi jonkin aikaa tai karsituin ominaisuuksin (esimerkiksi tallennusmahdollisuuksia on rajoitettu tai ohjelman käynnistymistä joutuu odottamaan tavanomaista kauemmin). Jos käyttöä halutaan jatkaa kokeiluajan jälkeen tai ottaa käyttöön kaikki ominaisuudet, ohjelma on rekisteröitävä esimerkiksi maksullisella avainkoodilla. Kaikissa shareware-ohjelmissa ei ole teknisiä rajoitteita, vaan ilmaiskäytön rajat asetetaan vain lisenssiehdoissa. Ohjelma voi myös muistutella käyttäjää siitä, että kyseessä on kokeiluversio, joka pitäisi rekisteröidä. Tällöin kyseessä on sharewaren alatyyppi nagware.


title: Shareware

text: Sharewaren suomenkieliseksi vastineeksi on tarjottu termejä "maksullinen julkisohjelma" ja "osuusohjelma".


title: Robotit

text: Robotit (alkuperäinen englanninkielinen teos "I, Robot") on Isaac Asimovin vuonna 1950 ensi kertaa julkaistu scifi-novellikokoelma. Novellit ovat itsenäisiä tarinoita, mutta liittyvät ihmisten, robottien ja moraalin teemoihin. Tarinoissa esiintyy myös ensi kertaa Asimovin luomat Robotiikan kolme pääsääntöä.


title: Robotit

text: "I, Robot"in novellit julkaistiin yhdessä "Rest of the Robots" -kokoelman (1964) kanssa vuonna 1982 nimellä "The Complete Robot". Vuonna 1985 tästä ilmestyi lyhennetty suomennos nimellä "Robotit" (Kirjayhtymä 1985). Kokoelmassa ollut "Kaksisataavuotias ihminen" voitti pitkän novellin Hugo- ja Nebula-palkinnon.


title: Robotit

text: Se sisälsi novellit:


title: Robotit

text: Toni Jerrman kirjoitti "Tähtivaeltaja"-lehden 4/1985 arvostelussa, että "Roboti"-kokoelman ja sen alkuteoksen tarinat ovat järkyttävän yksinkertaisia. Mukana on vain pari siedettävää tarinaa. Jerrmanin mukaan novelleissa ei ole hitustakaan uusia ajatuksia. Pulp-lehdistön aikaan tarinat saattoivat olla kovia, mutta nykylukijalle Asimovin novelleilla ei ole mitään annettavaa.


title: Robotit

text: "Portti"-lehden arvostelija Johanna Sinisalon mukaan kokoelma on tyhjänpäiväinen. Kirjailija jakaa roboteilleen kiusallisesti inhimillisiä piirteitä. Käytännöllisin robotti ei tosiasiassa olisi muodoltaan ja käyttäytymiskaavaltaan ihmisen kopio. Sinisalosta tuntuu kuin kirjailija olisi halunnut luoda uuden rodun, ”johon voi sitten voidaan suhtautua huvittuneen suvaitsevasti tai jopa kiintymyksellä (jos ollaan tarpeeksi vapaamielisiä) tai jota voi vapaasti vihata, alistaa ja pelätä”. Kertomusten juonet ovat ennalta-arvattavia ja henkilöt latteita.


title: Robotit

text: Antti Oikarinen kirjoitti teoksessa "Ulkomaisia tieteiskirjailijoita 1", että Asimovin robottinovellit ovat hämmästyttävän tylsiä, puisevia ja ennalta-arvattavia.


title: Super Mario World

text: Super Mario World (myös nimellä "Super Mario Bros. 4") on Nintendon kehittämä ja alun perin vuonna 1990 Super Nintendo Entertainment System -pelikonsolille julkaisema tasohyppelypeli. Se on osa Mario-pelisarjaa ja sen jatko-osa on "". Pelin suunnittelusta vastasi Nintendo Entertainment Analysis and Developmentin pääsunnittelijat Shigeru Miyamoto ja Takashi Tezuka. Musiikin sävelsi Kōji Kondō. Grafiikasta vastasi Shigefumi Hino. Mario-pelisarjan luoja Shigeru Miyamoto on nimennyt Super Mario World -pelin henkilökohtaiseksi suosikikseen.


title: Super Mario World

text: "Super Mario World" oli ensimmäinen Super Nintendo Entertainment Systemille julkaistu videopeli. Peli julkaistiin vuonna 2001 Game Boy Advancelle nimellä "Super Mario World: Super Mario Advance 2". Peli on julkaistu myös Wiin, Wii U:n, ja New Nintendo 3DS:n Virtual Consoleissa ja se oli myös yksi vuonna 2017 julkaistun -pelikonsolin peleistä.


title: Super Mario World

text: Pelastettuaan Sienivaltakunnan ja Prinsessa Toadstoolin Bowserin kynsistä pelissä "Super Mario Bros. 3", Mario ja Luigi päättävät pitää hieman lomaa Dinosaurusmaa-nimisessä paikassa. Kuinka ollakaan veljesten lekotellessa auringossa prinsessa Toadstool katoaa jälleen. Tuntikausia kestäneen etsinnän jälkeen Mario ja Luigi törmäävät metsässä valtavaan munaan.


title: Super Mario World

text: Muna kuoriutuu ja sieltä putkahtaa ulos dinosaurus nimeltään Yoshi. Yoshi kertoo veljeksille, että Bowser kätyreineen on sulkenut kaikki hänen dinosaurusystävänsä samanlaisiin muniin. Mario, Luigi ja Yoshi lähtevät yhdessä matkalle Dinosaurusmaan halki pelastamaan prinsessa Peachia ja Yoshin ystäviä apunaan viitta, jolla Yoshin mukaan on maagisia ominaisuuksia.


title: Super Mario World

text: Peli on perinteinen sivuttain (joskus ylös- tai alaspäin) vierivä 2D-tasohyppely, aivan kuten edeltäjänsäkin. Mario-peleille tyypilliseen tapaan Super Mario World on täynnä esineitä, joita keräämällä Marion ja Yoshin ominaisuuksia voi parantaa. Kolikon, supersienen, 1UP-sienen, tähden ja tulikukan lisäksi esitellään joitakin uusia esineitä.


title: Super Mario World

text: "Super Mario World" tutustuttaa pelaajan ensimmäistä kertaa Marion dinosaurusystävään, Yoshiin. Tämä Marion ratsuna toimiva dinosaurus esiintyy pelissä neljässä eri värissä: vihreänä, keltaisena, punaisena ja sinisenä. Erivärisillä Yosheilla on toisistaan eroavat kyvyt. Yoshi voi syödä suurimman osan pelissä esiintyvistä vihollisista, riippuen sen koosta. Kun Yoshi syö kilpikonnan kuoren, se saa uusia ominaisuuksia kuoren väristä riippuen. Lisäksi se voi pitää suussaan trampoliinijousta ja POW -kytkintä. Yoshin suuhun mahtuu vain yksi esine kerrallaan. Eriväristen Yoshien ominaisuudet myötäilevät kuorien värejä. Vihreällä Yoshilla ei ole ylimääräisiä ominaisuuksia, vaan kyvyt riippuvat ainoastaan kuorista. Vihreän kuoren syötyään se pystyy sylkäisemään sen suustaan ulos, punaisen kuoren syötyään sylkäistä tulipalloja. Punainen Yoshi saa minkä tahansa kuoren syötyään kyvyn sylkäistä tulipalloja, kun taas keltainen Yoshi voi putoamalla iskeä maata. Sininen Yoshi saa minkä tahansa kuoren syötyään kyvyn lentää jne. Yoshi voi pitää kilpeä suussaan vain rajallisen ajan, kunnes nielee sen.


title: Super Mario World

text: Toiminta tapahtuu kahdessa erilaisessa näkymässä. Karttaruutu, josta avautuu näkymä Dinosaurusmaahan ylhäältä päin katsottuna. Marioa tai Luigia liikutetaan kentästä toiseen niiden välille avautuvia polkuja pitkin. Kentät, joihin voi mennä, nähdään pääasiassa keltaisina tai punaisina täplinä, jotka vilkkuvat oransseina. Keltainen täplä merkitsee, että kentässä on vain yksi ainoa uloskäynti (maali). Punainen täplä voi sitä vastoin sisältää korkeintaan kolme erilaista uloskäyntiä. Kenttäruutu on se ruutu, jossa varsinainen toiminta tapahtuu. Marioa/Luigia ohjataan sivuttain, ylös- tai alaspäin vierivissä maisemissa. Pääasiallisena tarkoituksena on päästä pisteestä A pisteeseen B. Tätä tehtävää vaikeuttamaan kenttiin on ripoteltu kirjava joukko erilaisia kuolettavia vihollisia ja esteitä. Lisäksi pelissä on aika, joka kuolettaa loppuessaan. Pelin ominaisuuksiin kuuluu, että useimmissa kentissä voi olla jopa kolme erilaista uloskäyntiä. Kaikki nämä avaavat uusia reittejä karttaruutuun.


title: Super Mario World

text: Pelissä on yhteensä 72 kenttää, joista löytyy 96 uloskäyntiä (monissa kentissä on useampi kuin yksi). "Tavallisten" tasojen lisäksi pelistä on muun muassa kummitustaloja, välilinnakkeita sekä kahdeksan päälinnaketta ja neljä palatsia. Peli on jaettu seitsemään maailmaan, joihin kentät on ripoteltu. Maailmat ovat nimeltään Yoshin saari (Yoshi's Island), Donitsiniityt (Donut Plains), Vaniljakukkula (Vanilla Dome), Piparivuori (Cookie Mountain), Illuusioiden metsä (Forest of Illusion), Suklaasaari (Chocolate Island) ja Bowserin laakso (Valley of Bowser). Vaniljakukkulan ja Piparivuoren välissä on kaksi siltaa, jotka ovat Voisilta (Butter bridge) ja Juustosilta (Cheese bridge), jolta pääsee liaania pitkin Soodajärveen (Soda lake). Näiden lisäksi pelissä on myös kaksi salaista maailmaa, Tähtitie ja Erikoisvyöhyke, joihin pääsee vain tiettyjen kenttien toissijaisista maaleista. Välilinnakkeiden lopussa kohdataan Reznor-nimiset neljä dinosaurusta. Päälinnakkeiden lopuksi kohdataan yksi Bowserin teini-ikäisistä jälkeläisistä, jotka tulivat tutuiksi jo Super Mario Bros. 3 -pelistä. Näiden nimet ovat Iggy Koopa, Morton Koopa Jr., Lemmy Koopa, Ludwig von Koopa, Roy Koopa, Wendy O. Koopa ja Larry Koopa. Kahdeksannen päälinnakkeen jälkeen tavataan itse Bowser, pelin 8. ja viimeinen loppuvastustaja. Erotuksina muihin vastustajiin Bowseria pitää lyödä 6 kertaa, kun taas Bowserin jälkeläisiä 3 kertaa ja Reznor-dinosurukset pitää pudottaa alustoiltansa.


title: Super Mario World

text: Pelissä on kahdeksan loppuvastustajaa. Vastustajat esiintyvät päälinnakkeissa.Super Nintendon 16-bittisyyden ja stereoäänten ansiosta peli on tekniseltä toteukseltaan kehittyneempi kuin aiemmat Mario-pelit. "Super Mario World" ei ollut peli-idealtaan yhtä suuri harppaus edellisestä Mariosta kuin aikaisempi "Super Mario Bros 3", mutta se esitteli kuitenkin monia myöhemmin videopeleihin laajalti omaksuttuja ideoita, esimerkiksi vapauden pelata aikaisempia kenttiä uudelleen salareittien löytymisen toivossa. "Super Mario Bros 3:ssa" ensi kerran esiintynyt karttanäkymä muuttui siten, että koko pelialue kaikkine maailmoineen muodosti nyt yhden ison kartan, jolla pelaaja etenee. "Super Mario World" on ensimmäinen peli, joka palkitsi pelaajan kaikkien pelin salaisuuksien löytämisestä. Konseptista on sittemmin tullut hyvin suosittu. Monet pelaajat pitävät "Super Mario Worldin" yksinkertaisesta ja luovasta pelattavuudesta niin paljon, että sanovat sen olevan yksi kaikkien aikojen parhaista peleistä.


title: Super Mario World

text: Super Nintendo Entertainment Systemin ominaisuuksien ansiosta peli on myös grafiikkansa puolesta edelläkävijä. Pelin objektit ja hahmot eivät ole enää pelkkiä litteitä spritejä kuten Nintendo Entertainment Systemissä, vaan niille on annettu kolmiulotteisuuden tuntua. Peli on ensimmäisiä, jotka käyttivät erilaisia varjostus- ja valaistustekniikoita. Esimerkiksi kuvassa 1 Goomban iho heijastaa ja Mario on edestä vaaleampi kuin takaa. Tästä voi päätellä, että renderöinnin valolähde on peliruudun oikeassa ylänurkassa.


title: Super Mario World

text: Kopio "Super Mario Worldista" tuli aluksi jokaisen myydyn Super Nintendon mukana niin Euroopassa kuin Pohjois-Amerikassakin. Ennen kuin tästä luovuttiin, ehdittiin peliä oheismyydä niin paljon, että se on yksi maailman parhaiten myydyistä videopeleistä.


title: Super Mario World

text: Myöhemmin "Super Mario World" sisällytettiin "Super Mario All-Stars" -kokoelmaan, joka aiemmin koostui neljän "Super Mario Bros." Nintendo Entertainment System -pelin parannelluista versiosta. Peli on myös uudelleenjulkaistu osana "Super Mario Advance" -uudelleenjulkaisusarjaa.


title: Super Mario World

text: Valtaosa pelin musiikista perustuu yhteen ainoaan melodiaan, jonka soittimia, tahtilajeja ja tempoa on muunneltu kenttien yleistunnelman mukaan. Kohdat, joissa kyseinen melodia ei esiinny, ovat pelin avausruutu, karttaruudut sekä päällikkötaistelut. Musiikista on "normaali versio" valtaosassa maanpäällisissä kentissä. Toinen, piano- ja nopeampi versio esiintyy monesti kentissä, joissa liikutaan yläilmoissa. Luolastokentissä melodiasta soi verrattaen hiljainen ja rauhallinen versio. Myös kummitustaloissa varioidaan samaa teemaa. Linnassa sävelmä on samankaltainen kuin kummitustalossa. Uintikentissä melodia kääntyy valssiksi.


title: Super Mario World

text: Jos Mario ratsastaa Yoshilla, taustalle tulee rummutusta. Jos aikaa on jäljellä 100 sekuntia, musiikki nopeutuu.


title: Super Mario World

text: Kulttipelin mainetta nauttivan teoksen luonteeseen kuuluu, että ihmiset haluavat päästä paremmin sen maailmaan sisälle ja myös luoda siitä omia versioitaan. Sitä varten on kehitetty Lunar Magic-niminen ohjelma. Se on PC:lle ladattava ilmainen editori, jolla pystyy muokkaamaan pelimaailmaa lähes loputtomiin. Lunar Magic vaatii pelistä SNES ROM-varmuuskopion ja nimenomaan NTSC-version pystyäkseen lataamaan pelin headerin oikein sekä emulaattorin pyörittämään sitä.


title: Päämajakoulu

text: Päämajakoulu on peruskoulu Mikkelissä. Koululla on historian saatossa ollut useita nimiä. Alkuaan käytettiin yksinkertaisesti nimeä "Mikkelin kansakoulu", kun muita vastaavia kouluja Mikkelin kaupungissa ei ollut. Kansakoulujen lisääntyessä Mikkelissäkin, nimeksi vakiintui "Keskuskansakoulu".


title: Päämajakoulu

text: Peruskoulujärjestelmän tultua nimeksi tuli "Keskuskoulu" tai sen aikaisen byrokratian muovaama nimihirviö: "Mikkelin peruskoulun Keskuskoulun ala-aste". Vuonna 1992 nimi muutettiin kunnioittamaan talossa sodan aikana työskennelleitä veteraaneja ja muistuttamaan kaikkia talon merkityksestä Suomen historiassa ja itsenäisyydessä. Tuolloin nimi muuttui valtuuston päätöksellä "Päämajakouluksi".


title: Päämajakoulu

text: Koulun ensimmäinen osa, lääninarkkitehti Axel Loenbomin suunnittelema, puinen yksikerroksinen rakennus nykyisen Savilahdenkadun varressa, valmistui syksyksi 1889 ja se vihittiin käyttöönsä 30.10.1889. Tilat osoittautuivat pian ahtaiksi ja työskentely vuokratiloissa hankalaksi. V. 1897 ryhdyttiin suunnittelemaan uutta, arkkitehti John Lybeckin suunnittelemaa kivistä koulurakennusta, joka valmistuikin sitten silloisen Polttimokadun (nykyisen Päämajankadun) ja Vuorikadun kulmaukseen syksyksi 1902.


title: Päämajakoulu

text: Lisätilaa tarvittiin taas muutaman vuoden kuluttua ja kouluun rakennettiin arkkitehti V. Mederin suunnittelema lisäosa, joka valmistui kesällä 1911. Tilat riittivätkin sen jälkeen moniksi vuosiksi eteenpäin. Vasta 1930-luvun puolivälissä oppilasmäärän kasvu aiheutti taas laajentamistarpeen. Yliarkkitehti Martti Välikangas suunnitteli kivitalon uuden osan ja se valmistui syksyllä 1937.


title: Päämajakoulu

text: Rakennus on pääratkaisuiltaan säilynyt samanlaisena näihin päiviin saakka. Vuosina 2001–02 toteutettiin suuri saneeraus sisätiloissa, jolloin mm. nykyinen ruokalarakennus (entinen opettajien asuntola) ja kivikoulu yhdistettiin sisäkäytävällä. Samassa yhteydessä alkuperäinen Savilahdenkadun varressa oleva koulurakennus palautettiin Mikkelin Kansalaisopiston käytöstä takaisin Päämajakoulun omaan käyttöön.Mikkeli on ollut Suomen puolustusvoimain ylipäällikön päämajakaupunkina kaikissa Suomen itsenäisyyden aikaisissa sodissa. Sisällissodan aikana (1918) päämajana toimi myöhemmin talvisodan aikana tuhoutunut vanha Seurahuone. Syystalvella 1939 Mikkelistä tuli toistamiseen päämajakaupunki, nyt päämaja sijoittui moneen eri kohteeseen. Tärkein osa sodan johtoa asettui marsalkka Mannerheimin johdolla silloiseen Keskuskansakouluun, nykyiseen Päämajakouluun. Tässä vaiheessa koulu toimi päämajana loppiaisaattoon, 5. tammikuuta 1940 asti.


title: Päämajakoulu

text: Kolmannen kerran Mikkeli toimi päämajan sijoituspaikkana uuden sodan, jatkosodan alkaessa kesällä 1941. Nytkin sodan johto mm. kenraalit Erik Heinrichs, A.F.Airo ja Viljo Einar Tuompo sijoittuivat Mannerheimin johdolla nykyiseen Päämajakouluun, jossa päämaja sijaitsi aivan sodan loppuun saakka. Koulukäyttöön koulu tuli vasta syksyllä 1945.


title: Päämajakoulu

text: Sodan aikainen marsalkka C.G.E. Mannerheimin työhuone ja muutamia päämajan käytössä olleita luokkahuoneita on entistetty "Päämajamuseoksi", joka ensi kerran perustettiin 1972 ja jota on sen jälkeen laajennettu vuosituhannen vaihteessa käsittämään muutamia luokkahuoneita lisää myös toisesta kerroksesta.


title: Päämajakoulu

text: Päämajakoulu lienee ainut koulu Suomessa, jossa on pidetty Valtioneuvoston virallinen istunto. Se tapahtui 30. lokakuuta 1944. Mannerheim toimi tuolloin Suomen presidenttinä ja vieraili usein koululla.


title: Päämajakoulu

text: Myös tasavallan presidentti Risto Ryti sekä lukuisat ministerit, mm. Jukka Rangell, Edwin Linkomies, Väinö Tanner, Rudolf Walden sekä lukuisia ulkomaisia arvovieraita, mm. Ruotsin perintöprinssi Kustaa Adolf (nykyisen kuninkaan isä), saksalaiset kenraalisotamarsalkka Wilhelm Keitel, Lapin armeijan komentaja kenraalieversti Nikolaus von Falkenhorst sekä kenraalieversti Eduard Dietl, vierailivat sodan aikana koululla.


title: Robotiikan kolme pääsääntöä

text:
Robotiikan kolme pääsääntöä (myös Kolme pääsääntöä ja Asimovin lait) ovat tieteiskirjailija Isaac Asimovin luoma moraalisäännöstö roboteille. Säännöt esiteltiin vuonna 1942 Asimovin novellissa ””, vaikkakin niitä oli enteilty jo aiemmissa tarinoissa. ”Robotiikan käsikirjan (56. laitos, 2058 jaa)” mukaan Kolme pääsääntöä ovat:
Nämä säännöt jäsentävät ja tarjoavat yhteisen teeman Asimovin robotiikkaa käsittelevälle fiktiiviselle kirjallisuudelle. Säännöt esiintyvät Asimovin ja siihen liittyvässä tarinastossa sekä nuorille aikuisille suunnatussa fiktiivisessä . Säännöt on sisäänrakennettu kaikkiin tarinoissa esiintyviin , eikä niitä voi turvallisuussyistä kiertää. Monet Asimovin kirjoittamista robotteihin keskittyvistä tarinoista sisältävät ennakoimattomasti toimivia robotteja, jotka pyrkivät tulkitsemaan Kolmea pääsääntöä odottamattomin tavoin. Toiset kirjailijat, joiden teokset sijoittuvat Asimovin fiktiiviseen universumiin, ovat ottaneet Kolme pääsääntöä käyttöön. Sääntöihin viitataan ja niitä parodioidaan ahkerasti kautta tieteiskirjallisuuden ja muiden kirjallisuuden alojen kentän.


title: Robotiikan kolme pääsääntöä

text: Asimov ja muut kirjailijat ovat muuttaneet ja tarkentaneet sääntöjä. Asimov teki itse pieniä muutoksia kolmeen ensimmäiseen sääntöön kehittääkseen robottien, ihmisten ja toisten robottien välistä vuorovaikutusta. Myöhemmissä tarinoissa, joissa robotit olivat ottaneet hallinnollisen vastuun kokonaisista planeetoista ja sivilisaatioista, Asimov lisäsi neljännen – tai nollannen – säännön edeltämään kaikkia muita:


title: Robotiikan kolme pääsääntöä

text: Kolme pääsääntöä, mukaan lukien nollannes, ovat läpäisseet tieteiskirjallisuuden ja niihin viitataan monissa kirjoissa, elokuvissa ja muussa mediassa.


title: Robotiikan kolme pääsääntöä

text: Ennen kuin Asimov loi kolme sääntöä, tyypilliset robotti-tarinat noudattivat kaavaa, jota Asimov kutsui Frankenstein-syndroomaksi. Sen mukaan robotti tultuaan luoduksi aina ensi töikseen tappaa luojansa. Poikkeuksiakin löytyy, sillä Lester del Rey ja Otto Binder olivat julkaisseet jo ennen Asimovia tarinoita sympaattisista, ihmisten näköisistä ja tunteellisista roboteista. Binderin romaanissa "Adam Links Vengeance" esitettiin jopa robotti rakentamassa itselleen moraalisäännöstöä, jonka mukaan robotin ei ikinä pitäisi tappaa ihmistä omasta tahdostaan.


title: Robotiikan kolme pääsääntöä

text: 7. maaliskuuta 1939 Asimov matkusti Queensiin, jossa järjestettiin tieteiskirjailijoiden tapaaminen, ja tutustui Binderiin, jonka robottitarinoita hän ihaili. Kolme päivää myöhemmin hän alkoi kirjoittaa omaa tarinaansa sympaattisesta ja jalosta robotista. Tarinan nimi oli "Robbie", mutta kun hän vihdoin vei sen kustantajalle, tämä kieltäytyi julkaisemasta sitä, koska se hänen mukaansa muistutti liikaa Reyn "Helen O'Loy" -nimistä romaania.Säännöt on suomentanut Matti Kannosto. Tästä lähtökohdasta Asimov rakensi kirjoihinsa ajatuskulkuja, jotka johtivat usein oivaltaviin näkökulmiin itse ihmisyyden syvimmän olemuksen luonteesta. Myöhemmin hän lisäsi nollannen pääsäännön: "0. Robotin tulee suojella ihmiskuntaa." Tällöin muihin pääsääntöihin lisätään määreet "mikäli se ei riko edellisiä".


title: Robotiikan kolme pääsääntöä

text:
Kaikki kolme pääsääntöä esiintyvät ensi kertaa Asimovin novellissa "Runaround" (1941). Tämän jälkeen hän käytti niitä monissa kirjoissaan. Säännöt esiintyivät myös löyhästi Asimovin Robotti-sarjaan perustuvassa elokuvassa "I, Robot" (2004).
Sääntöihin viitataan myös tieteissarjassa Babylon 5: umpikiero psykopoliisi Bester asettaa nimellä "Asimov" kutsumansa psyykkisen sulun törkeällä tavoin hyväksikäyttämänsä Michael Garibaldin aivoihin: tämä voi vihata ja raivota vapaasti mutta ei pysty vahingoittamaan Besteriä mitenkään. Tosin periksiantamaton Garibaldi alkaa heti etsiä keinoa vapautua lukosta ja saakin itse sarjassa auki jäävän lupauksen Lyta Aleksander -nimiseltä voimatelepaatilta - tosin avun hinta on kova.


title: Emppu Vuorinen

text: Erno Matti Juhani ”Emppu” Vuorinen (s. 24. kesäkuuta 1978, Kitee) on suomalainen muusikko, joka tunnetaan parhaiten Nightwish- ja Brother Firetribe -yhtyeiden kitaristina.


title: Emppu Vuorinen

text: Vuorinen sai ensikosketuksensa musiikkiin 10-vuotiaana veljensä kitaralla. Musiikinopettajansa Plamen Dimovin oppien lisäksi hän opiskeli kitaransoittoa pääasiassa itsenäisesti ja soitti muutamissa yhtyeissä. Yksi yhtyeistä oli Nattvindens Gråt, jossa oli mukana myös tuleva Nightwishin kosketinsoittaja ja lauluntekijä Tuomas Holopainen. Tästä kokoonpanosta Holopainen muisti Vuorisen soittotaidot ja pyysi tätä mukaan suunnittelemaansa akustiseen tunnelmamusiikkiprojektiin, jonka laulajaksi pyydettiin poikien koulukaveri Tarja Turunen. Tästä sai alkunsa Nightwish, joka pian vaihtoi suuntauksensa metallimusiikiksi, koska yhtyeen miespuolisia jäseniä tyylilaji miellytti.


title: Emppu Vuorinen

text: Vuonna 2001 Vuorinen ystävineen perusti Brother Firetribe -yhtyeen nykyisessä kotipaikassaan Keravalla. Muita yhtyeitä, joissa hän on soittanut ovat muun muassa Darkwoods My Betrothed ja Altaria. Vuorinen on myös tehnyt mainosmusiikkia televisioon ja radioon, ja esimerkiksi MTV3:n "Hockey Night" -ohjelman tunnusmusiikki on hänen säveltämänsä. Vuoden 2007 "Guitar Heroes" -albumilla on Vuorisen säveltämä ja soittama kappale "Ulterior Motive".


title: Emppu Vuorinen

text: Vuorinen harrasti judoa 9-vuotiaasta lähes 20-vuotiaaksi, ja saavutti kaksi nuorten Suomen-mestaruutta ja Pohjoismaiden-mestaruuskilpailujen pronssia.


title: Emppu Vuorinen

text: Vuorinen käytti aikaisempien Nightwish-albumien aikana pääasiassa Washburnin CS-780-kitaroita, mutta siirtyi sittemmin käyttämään ESP:n custom-valmisteisia EV-nimikkokitaroita, joita ovat seuraavat mallit:Vuorinen omistaa myös yhden Suomessa valmistetun Ruokangas custom kitaran.


title: Emppu Vuorinen

text: Hän omistaa Keravalla sijaitsevan E-Major-studion.


title: Orkla Confectionery & Snacks

text: Orkla Confectionery & Snacks on norjalaiseen Orkla-konserniin kuuluva välipalaruokia ja makeisia valmistava yhtiö, joka toimii Pohjoismaissa sekä Baltian maissa.


title: Orkla Confectionery & Snacks

text: Norjassa yhtiöön kuuluvat KiMs, Nidar ja Sætre, Ruotsissa OLW ja Göteborgs Kex. Lisäksi Kalev, Latfood ja KiMs Denmark ovat osa yhtiötä.


title: Jukka Nevalainen

text: Jukka Antero ”Julius” Nevalainen (s. 21. huhtikuuta 1978, Kitee) on suomalainen muusikko. Hän oli Nightwishin rumpali vuosina 1997–2014 ja on levyttänyt myös Sethianin kanssa.


title: Jukka Nevalainen

text: Nevalainen kasvoi Kiteellä. Hän aloitti rumpujen soiton viidesluokkalaisena, kun Keski-Karjalan musiikkiopistoon perustettiin lyömäsoitinlinja, jonka pääsykokeisiin eräs opettaja kehotti häntä osallistumaan. Hänen ensimmäinen oma yhtyeensä oli The Highway, joka soitti cover-kappaleita, muun muassa The Beatlesiä. Ala-asteaikoinaan Nevalainen harrasti myös laulamista. Kahdeksasluokkalaisena Nevalainen lopetti soittamisen hetkeksi keskittyääkseen pesäpalloon, josta hänellä on saavutuksena juniorien Suomen-mestaruuksiakin.


title: Jukka Nevalainen

text: Paluu rumpupallille tapahtui yhdeksännellä luokalla, kun ystävä pyysi häntä yhtyeensä rumpaliksi. Yhtyeessä soitti bassoa myöhemmin Nightwishin taustalla vaikuttanut Tero Kinnunen ja sen musiikki oli tyyliltään brittipopia. Nevalaisen kiinnostus raskaampaan musiikkiin alkoi yhtyeiden kuten Metallica, Guns N’ Roses, Paradise Lost ja Sepultura kautta. Nevalaisen musiikillisina suunnannäyttäjinä ovat toimineet Metallican "...And Justice for All", Stratovariuksen "Dreamspace" ja Dream Theaterin "Images and Words" ja rumpaleista hän on maininnut esikuvikseen Jörg Michaelin ja Mike Portnoyn.


title: Jukka Nevalainen

text: Pian Nevalainen tutustui samalla alueella asuneeseen kitaristi Emppu Vuoriseen, jonka kanssa hän soitti hevivaikutteista suomirokkia Nidhro’t-nimisessä yhtyeessä. Toinen yhteinen kokoonpano Vuorisen kanssa oli nimeltään Ambrosia. Se soitti instrumentaalista metallimusiikkia Helloweenin ja Yngwie Malmsteenin tyyliin. Molemmat yhtyeet tekivät useita esiintymisiä ja äänittivät muutamia demoja. Vuonna 1996 Nevalainen soitti rumpuja Vuorisen säveltämässä kappaleessa ”Karelian Night”, joka julkaistiin poikien musiikinopettajan Plamen Dimovin tuottamalla Jimmie ”Bluesman” Lawson and Friendsin projektialbumilla "Play That Funky (Humppa) Music". Bassoa kappaleessa soitti myöhemmin Nightwishiin liittynyt Sami Vänskä.


title: Jukka Nevalainen

text: Vuonna 1997 alussa Vuorinen pyysi Nevalaista liittymään Tuomas Holopaisen perustamaan projektiin, josta lopulta muodostui Nightwish. Holopainen halusi kehittää ensimmäisellä demollaan akustista tunnelmamusiikkia soittaneen yhtyeen tyyliä lisäämällä siihen rummut ja sähkökitaran. Huhtikuussa yhtye äänitti seitsemän kappaletta, jotka julkaistiin "Angels Fall First" -albumilla myöhemmin samana vuonna. Sittemmin yhtye on julkaissut useita albumeja ja tehnyt maailmankiertueita.


title: Jukka Nevalainen

text: Nightwishin ohella Nevalainen on soittanut Sethianissa ja sen vuoden 2003 ensilevytyksellä "Into the Silence". Samana vuonna hän soitti ja toimi apulaistuottajana argentiinalaisen Rata Blanca -yhtyeen laulajana tunnetun Adrián Barilarin sooloalbumilla "Barilari". Hän kuuluu myös kiteeläiseen Bitch Driven -yhtyeeseen Holopaisen ja Kinnusen kanssa. Yhtyeen äänittämä kappale ”Hit and Run” on julkaistu Pohjois-Karjalan nuorten foorumin kokoelmalevyllä "Toinen ääni".


title: Jukka Nevalainen

text: Elokuussa 2014 Nevalainen ilmoitti siirtyvänsä sivuun Nightwishin rumpalin paikalta ajoittaisen vaikean unettomuuden takia, seuraavalla Nightwish albumilla häntä tuuraa Kai Hahto.


title: Jukka Nevalainen

text: Nevalainen asuu Kontiolahden Kulhossa vaimonsa Satun kanssa. Heillä on kolme lasta, Luna (s. 2003), Niki (s. 2005) ja kesäkuun 22. päivä 2010 syntynyt Lara-tytär.


title: Jukka Nevalainen

text: Nevalainen on yksi Nightwishin toiminnasta vastaavan Scene Nation Oy:n omistajista ja yhtiön hallituksen puheenjohtaja. Hän on opiskellut Joensuun yliopistossa pääaineena tietojenkäsittelyä ja sivuaineina markkinointia ja liikkeenjohtoa.


title: Andamaanit ja Nikobaarit

text: Andamaanit ja Nikobaarit on Intian territorio Bengalinlahden eteläosassa Intian valtameressä. Alue muodostuu 321 saaresta. 10. leveyspiiri erottaa saaret toisistaan: Andamaanit ovat sen pohjoispuolella ja Nikobaarit eteläpuolella. Alueen pääkaupunki on Port Blair.


title: Andamaanit ja Nikobaarit

text: Alueen pinta-ala on 8 293 km² ja asukkaita on noin 380 000. Pääkielet ovat paikallisten heimokielten lisäksi hindi, tamil ja bengali.


title: Andamaanit ja Nikobaarit

text: Andamaanit-nimen arvellaan liittyvän sanskriitin sanaan "Hanumant", joka on apinakuninkaan neuvonantaja Ramayanassa. Sana nikobaari tulee tamilin alastonta tarkoittavasta sanasta, josta on johdettu "nakkavaram" (alastomien maa).


title: Andamaanit ja Nikobaarit

text: Brittiläisessä Intiassa muun muassa intialaisia itsenäisyysliikkeen jäseniä lähetettiin Andamaaneille ja Nikobaareille sisäiseen karkotukseen.


title: Andamaanit ja Nikobaarit

text: Andamaanien saariryhmän suurin saari on Suur-Andamaani ("Great Andaman").


title: Andamaanit ja Nikobaarit

text: Saarilla on trooppinen ilmasto, monsuuni tuo sadekaudet touko-syyskuussa ja marras-joulukuussa. Kasvillisuus on rehevää sademetsää. Puutavara sekä kookos- ja aruca-pähkinät ovat vientituotteita, myös kalastus on merkittävä elinkeino. Valkoiset korallihiekkarannat ja huojuvat palmut ovat tehneet saarista houkuttelevan lomakohteen.


title: Andamaanit ja Nikobaarit

text: Saaret kärsivät pahoin joulukuun 2004 tsunamista, jonka aiheutti Intian valtameren alla tapahtunut 9,1 Richterin maanjäristys.


title: Andamaanit ja Nikobaarit

text: Andamaaneilla on kymmenen muinaista heimoa, joista Bon heimo sammui vuonna 2010, kun bo-kielen viimeinen puhuja kuoli. Heimo eli Andamaaneilla arviolta jopa 65 000 vuoden ajan.


title: Andamaanit ja Nikobaarit

text: Pohjois-Sentinelin saarella elää eristynyt metsästäjä-keräilijäheimo.


title: Malé

text: Malé () on Malediivien pääkaupunki. Kaupunki sijaitsee Malén saarella Malén atollilla. Kaupungin asukasluku oli vuoden 2000 väestönlaskennassa 74 069 ja vuoden 2006 laskennassa 103 693. Arvio vuodelle 2014 on 153 379.


title: Malé

text: Pääkaupunki sijaitsee pienellä, 1,77 neliökilometrin kokoisella sarella, joten se on Malediivien tiheimmin asuttu kolkka. Saari tunnettiin aiemmin Sulttaanin saarena. Nähtävyyksiin kuuluu kauppatorin ja kalatorin lisäksi kansallismuseo, presidentin palatsi ja suuri moskeija, johon mahtuu kerralla yli viisituhatta palvojaa.


title: Malé

text:
Malén kansainvälinen lentoasema on viereisellä Hululen saarella.
Malén ensimmäiset asukkaat kuuluivat dravidakieliä puhuviin heimoihin. He olivat saapuneet Intiasta ja Sri Lankasta. Malediivien kulttuurissa on yhä jälkiä heidän kulttuuristaan. Lähisaaren asukkaat, giraavut, väittävät olevansa saariryhmän alkuperäisiä asukkaita.


title: Malé

text: Ensimmäiset asukkaat elivät löyhissä, päälliköiden johtamissa yhteisöissä. Tarinoiden mukaan pohjoisesta tuli suurella laivalla prinssi Koimala. Prinssi ja asettui asumaan hiekkarannalle ja hänelle istutettiin papaijapuita. Vähitellen saarelaiset hyväksyivät prinssin johtajakseen ja hänelle rakennettiin palatsi.


title: Malé

text: Islam saapui Malediiveille kauppiaiden mukana Marokosta vuonna 1153. Kaupunkiin ryhdyttiin tuolloin rakentamaan saariryhmän ensimmäistä moskeijaa. Nykyisen muotonsa Malén päämoskeija on saanut vuonna 1658 ja sitä on korjattu vuosina 1963 ja 1987- 1988.


title: Malé

text: Toden teolla Malé alkoi muuttua kaupungiksi, kun portugalilaiset perustivat sinne kauppa-asemansa 1500- luvulla. Sulttanien vallan aikana Malésta muodostui muurien ympäröimä, linnoitettu kaupunki.


title: Malé

text: Malediivit itsenäistyivät Iso- Britannian alaisuudesta vuonna 1965 ja Malé oli nyt itsenäisen sultaanikunnan pääkaupunki. Tasavalta julistettiin vuonna 1968 ja maan presidentiksi tuli Ibrahim Nasir. Uusi hallinto puratti muurit ja suurimman osan sulttaanin palatsista. Sen tavoitteena oli Malén ja koko saariryhmän nykyaikaistaminen. Lentokenttä oli valmistunut lähistölle vuonna 1966.


title: Malé

text: Kaupungin väkiluvun kehitys on ollut nopeaa. Vuonna 1987 siellä asui 20 000 henkilöä ja vuonna 2000 jo 100 000 henkilöä.


title: Malé

text: Vuoden 2004 joulukuun tsunami ja maanjäristys nostivat tulvavettä Malén kaduille, mutta suurimmilta vahingoilta vältyttiin. Maléssa oli vuonna 2014 vakava vesikriisi. Vesikriisi johtui tulipalosta laitoksessa joka tekee merivedestä juomakelpoista. Maléssa ei ole pohjavettä, vaan kaupunki on täysin riippuvainen merivedestä tislatusta juomavedestä. Intian hallitus käynnisti Operaatio Neerin, jolla se toi välittömästi juomavettä tankkilaivoilla ja rahtikoneilla vesipulasta kärsivään kaupunkiin.


title: Malé

text: Malén saari on rakennettu lähes täyteen. Se on maailman viidenneksi tiheimmin asutettu saari ja melkein kolmasosa kaikista Malediivien asukkaista asuu siellä. Jotta kaupungin kasvu olisi mahdollista, on aloitettu maan valtaaminen mereltä. Jo Hulhulen lentokenttä rakennettiin täyttömaalle 1960- luvulla. Parhaillaan täytetään Thilatushin laguunia.


title: Malé

text: Vuonna 1997 aloitettiin suurimittainen projekti, jolla rakennetaan keinotekoinen Hulhumalén saari. Rakennustöistä vastasi belgialainen yritys ja ensimmäinen vaihe valmistui vuonna 2002. Projekti käsitti kouluja, sairaalan, moskeijan, kaupallisia rakennuksia ja viljelymaata.


title: Malé

text: Toinen vaihe valmistui vuonna 2005, jolloin rakennettiin pääasiassa asuintaloja. Viimeisen vaiheen pitäisi olla valmiina vuonna 2020, jolloin rakennetaan 3075 asuntoa. Lisäksi uudelle alueella sijoitetaan viheralueita ja hallituksen virastoja.


title: Malé

text:
31. joulukuuta 2015 alkoivat Malén ja Hulhulen lentokentän yhdistävän sillan rakentaminen. Valmiina se on 1,39 kilometriä pitkä ja se on nimetty "Malediivien ja Kiinan ystävyyden sillaksi".
Malediivien merkittävin satama on Maléssa ja samoin saarivaltion kansainvälinen lentokenttä. Kaupungissa on turistinähtävyyksiä ja 90% saarivaltion verotuloista tulee joko suoraan tai välillisesti turismista ja siihen liittyvistä toiminnoista.


title: Malé

text: Malediivien lentoyhtiön pääkonttori, samoin kuin valtion pankki sijaitsevat Maléssa.


title: Sid Meier

text: Sid Meier (s. 24. helmikuuta 1954 Sarnia, Ontario) on tunnettu pelisuunnittelija ja ohjelmoija, joka tunnetaan parhaiten "Civilization"-pelisarjan luojana. Hän on suunnitellut sekä myynnillä että kriitikoiden arviolla mitaten useita historian menestyneimmistä videopeleistä ja saanut työstään useita kunnianosoituksia.


title: Sid Meier

text: Sid Meier perusti ”Wild Bill” Stealeyn kanssa Microprosen vuonna 1982. 1980-luvulla Meier suunnitteli Microproselle etenkin sotasimulaatiopelejä. Parhaiten hänet tunnetaan vuonna 1991 julkaistusta "Civilizationista". Meier lähti Microproselta 1996 ja perusti Jeff Briggsin kanssa Firaxis Gamesin. Nykyään Firaxis tekee strategiapelejä.


title: Sid Meier

text: Vuonna 1999 Meierista tuli Shigeru Miyamoton jälkeen toinen Academy of Interactive Arts and Sciences’ Hall of Fameen hyväksytty jäsen.


title: Sid Meier

text: Meier on naimisissa ja asuu lastensa ja vaimonsa kanssa Hunt Valleyssä, Marylandissa.


title: Wikimedia Foundation

text: Wikimedia Foundation Inc. (Wikimedia-säätiö) on voittoa tavoittelematon, yleishyödyllinen organisaatio, joka hallinnoi Wikipediaa ja muita sisällöltään vapaita hakuteosmaisia hankkeita. Se rahoittaa toimintansa lahjoituksilla. Organisaation päätoimisto sijaitsee San Franciscossa, Kaliforniassa, ja sen toiminta perustuu Floridan osavaltion lakeihin. Foundationissa ei ole jäseniä, vaan ainoastaan säädökset ja johtokunta.


title: Wikimedia Foundation

text: Wikimedia Foundationin hallinnoimia wiki-hankkeita ovat Wikipedia, Wikidata, Wiktionary, Wikiquote, Wikibooks (ml. Wikijunior), Wikisource, Wikimedia Commons, Wikispecies, Wikinews, Wikiversity, Wikimedia Incubator ja Meta-Wiki. Englanninkielinen Wikipedia sijoittuu kymmenen eniten vieraillun nettisivun joukkoon maailmanlaajuisesti.


title: Wikimedia Foundation

text: Wikimedian hankkeille on yhteistä wiki-pohjaisuus. Ne toimivat internet-sivustoina, joiden sisältö on vapaasti toimitettavissa, ja käyttävät MediaWiki-ohjelmistoa. Useimmat on tarkoitus tehdä kaikille kielille. Suomenkieliset hankkeet ovat:


title: Wikimedia Foundation

text: Suomeksi ainakin vielä perustamattomat Wikimedian hankkeet ovat:


title: Wikimedia Foundation

text: Yksi hanke on suunnitteluvaiheessa: Wikijunior tekee 8–11-vuotiaille suunnattuja luonnontieteellisiä painotuotteita.Suomenkieliset Wikipedian sisarhankkeet:


title: Wikimedia Foundation

text: Sisarhankkeet, joilla on suomenkielinen etusivu:


title: Wikimedia Foundation

text: Muiden sisarhankkeiden etusivu:


title: Macquariensaari

text: Macquariensaari on Australiaan kuuluva saari, joka sijaitsee Eteläisessä jäämeressä Australian ja Etelämantereen puolessavälissä. Se on osa Tasmanian osavaltiota.


title: Macquariensaari

text: Saari on Australian eteläisin kohta. Se on noin 34 kilometriä pitkä ja 5 kilometriä leveä ja pinta-alaltaan 128 km². Vuonna 1997 siitä tuli Unescon maailmanperintökohde. Saarella on Australian Antartic Divisionin (AAD) tukikohta, jossa asuu 20—40 ihmistä ympäri vuoden.


title: Macquariensaari

text: Radioamatöörien maalaskennassa saari on oma maansa.


title: Macquariensaari

text: Saari on nimetty Lachlan Macquarien mukaan. Macquarie oli Uuden Etelä-Walesin viides kuvernööri.


title: Macquariensaari

text: 23. joulukuuta 2004 saarta ravisteli 8,1 M voimakkuuksinen maanjäristys.


title: Macquariensaari

text: Macquariensaari sijaitsee Tyynenmeren tulirenkaassa, Indo-Australian laatan ja Tyynenmeren laatan yhtymäkohdassa. Se onkin ainoa kohta maapallolla jossa parhaillaan maapallon vaipan kiviainesta kohoaa merestä.


title: Macquariensaari

text: Macquariensaari on noin 34 kilometriä pitkä ja 5 kilometriä leveä.


title: Siemenneste

text: Siemenneste eli sperma on siittiöitä sisältävää uroksen tuottamaa eritettä. Sen tarkoituksena on kuljettaa ja ravita siittiöitä, joiden tehtävänä on munasolun hedelmöittäminen ja naaraan tekeminen raskaaksi. Lisäksi siemenneste voi ehkäistä raskausmyrkytystä, edistää emättimen ja klitoriksen verenkiertoa ja jopa auttaa naisen masennukseen. Nisäkkäillä siemennestettä erittyy siittimestä siemensyöksyssä. Kalojen siemennestettä kutsutaan maidiksi.


title: Siemenneste

text: Murrosikäisen pojan kivekset suurenevat ja alkavat tuottaa siittiöitä yleensä 12–14 vuoden iässä. Kiveksissä (L. Testis) on satoja lohkoja, joissa siittiöt (L. Spermiot) kehittyvät pienissä tiehyissä. Siittiöt varastoituvat kivesten pinnalla sijaitseviin lisäkiveksiin. Siemensyöksyssä siittiöt purkautuvat lisäkiveksistä ja matkaavat siemenjohtimia pitkin kohti virtsaputkea. Matkalla niihin sekoittuu rakkularauhasen ja eturauhasen erittämiä nesteitä. Siittiöiden osuus siemennesteen tilavuudesta on muutama prosentti, loppu on veriplasmaa. Suurin osa tilavuudesta on rakkularauhasesta (L. Glandula vesiculosa) erittynyttä nestettä. Siittiöitä on normaalisti satoja miljoonia.


title: Siemenneste

text: Siemenneste on vaaleaa nestettä, jonka ominaisuudet ja määrä vaihtelevat yksilöittäin ja siemensyöksyjen tiheyden mukaan. Siemenneste voi olla paksua, paakkuista ja valkoista tai se voi olla hyvin ohutta ja kirkasta, varsinkin jos edellisestä siemensyöksystä ei ole pitkää aikaa. Usein valkea, paksu siemenneste hetken ajan seisoessaan paikallaan muuttuu kirkkaaksi ja juoksevaiseksi. Siemennestettä vapautuu yleensä 3–5 millilitraa kerralla – joillakin miehillä mahdollisesti 11–15 millilitraa eli korkeintaan ruokalusikallisen verran. Yksilöllisiä eroja siemennesteen määrän kehityksessä tosin on.


title: Siemenneste

text: Siemenneste sisältää runsaasti muun muassa suolaa, metalleja (muun muassa sinkkiä ja seleeniä), sokereita, lipidejä, steroideja, entsyymejä ja aminohappoja. Ravinteiden tarkoituksena on olla siittiöiden ravintona ja suojana naisen elimistössä. Siemennesteellä on ominainen tuoksu ja maku.


title: Siemenneste

text: Siemennesteen tuotanto jatkuu murrosiästä kuolemaan saakka. Siemennesteen laatu heikkenee iän myötä, mutta mies voi olla hedelmällinen vielä hyvinkin vanhana.


title: Siemenneste

text: Siemenneste purkautuu siittimestä, terskan päähän avautuvasta virtsaputkesta. Siemenneste voi purkautua tahattomasti yöllisenä siemensyöksynä tai tarkoituksellisen stimulaation seurauksena. Siemensyöksy tapahtuu useimmiten samaan aikaan orgasmin kanssa, mutta ne eivät ole sama asia. Mies voikin saada orgasmin ilman siemensyöksyä tai siemensyöksyn ilman orgasmia. Siemenneste voi purkautua suurella voimalla tai hitaasti valua siittimen päästä. Orgasmi on seksuaalisen kiihottumisen huipentuma, jonka voi saada aikaan muun muassa itsetyydytyksessä tai seksuaalisessa kanssakäymisessä.


title: Siemenneste

text: Hedelmättömyyttä aiheuttavia tiloja esiintyy miehillä ja naisilla suunnilleen yhtä paljon. Miehillä hedelmättömyyden syyt ovat helpommin selvitettävissä, ne ovat yleensä nähtävissä jo siemennestenäytteestä.


title: Siemenneste

text: Siemennesteen laatu vaikuttaa miehen hedelmällisyyteen. Siemennesteen laatuun vaikuttavat muun muassa siittiöiden lukumäärä, liikkuvuus ja epämuodostumat. Siemennesteen laatu voi olla huonoa myös muuten kuin siittiöiden osalta. Myös yli kymmenen päivän pidättäytyminen siemensyöksystä voi heikentää siemennesteen laatua. Syitä siemennesteen heikkoon laatuun on useita eikä kaikkia tunneta. Viime vuosina on havaittu, erityisesti tanskalaisilla, että nuorten miesten siemennesteessä on vähemmän siittiöitä kuin aiemmin, mutta varmaa syytä tähän ei ole löydetty. Viime aikoina on vahvistunut hypoteesi, että syynä olisi naisten huomattavasti lisääntynyt tupakointi toisen maailmansodan jälkeen. Myös ruokailutottumusten muuttumisen vaikutuksista on keskusteltu.


title: Siemenneste

text: Naisten sperma-allergia voi altistaa myös hedelmättömyydelle.


title: Siemenneste

text: Neljänkymmenen vuoden aikana siemennesteen keskimääräinen siittiöpitoisuus on länsimaissa laskenut liki 60 prosenttia. Lasku jatkuu edelleen noin puolitoista prosenttia vuodessa. Jerusalemin yliopiston epidemiologi Hagai Levine kollegoineen kävi läpi parisataa tutkimusta vuosilta 1970–2010. Tutkimuksissa oli mitattu siittiömääriä eri puolilla maailmaa. Eurooppalaisissa tutkimuksissa oli havaittu siittiöiden laadun heikentyminen. Lapsettomuus ilman hoitoja voi uhata jo nuoriakin miehiä. Siittiöiden laadun ja määrän heikentymisen tarkka syy ei ole tiedossa.


title: Siemenneste

text: Siemennesteen näkyminen, koskettaminen ja jopa sen tuoksu ja maku voidaan kokea kiihottavana. Varsinkin siemennesteen suihkuaminen siittimen päästä orgasmissa kuvastaa seksuaalisen kiihottumisen huipentumaa.


title: Siemenneste

text: Siemennesteen verisyys eli hematospermia ei yleensä ole vakava oire. Se saattaa olla seurausta esimerkiksi ohimenevästä vammasta virtsaputkessa. Myös tulehdussairauksiin saattaa kuulua osana hematospermiaa. Jos hematospermia jatkuu, sen saattaa aiheuttaa kasvain, vaikka tämä on hyvin harvinainen syy.


title: Siemenneste

text: Kun siemennestettä purkautuu enemmän kuin 6 millilitraa kerralla, saatetaan puhua hyperspermiasta. Vastaavasti hyvin vähäinen (alle 2 millilitraa) määrä merkitsee hypospermiaa. Hyvin useasti tapahtuva ejakulointi saattaa aiheuttaa purkautuvan nesteen määrän vähyyttä. Vastaavasti hyperspermiaa saattaa ilmetä pitkän ejakuloimattomuuden seurauksena.


title: Siemenneste

text: Oligospermia-nimisessä ilmiössä on kyse siittiösolujen niukkuudesta siemennesteessä. Atsoospermiassa siittiösoluja ei purkaudu lainkaan. Nämä oireet saattavat johtua siementiehyiden pintakerrosvauriosta.


title: Siemenneste

text: Aspermia merkitsee täydellistä kyvyttömyyttä siemennesteen tuottamiseen. Muita ongelmia ovat mm:Siemensyöksy saattaa ilmetä myös eri aikaan orgasmin kanssa. Orgasmista ilman siemensyöksyä käytetään nimitystä anejakulaatio.


title: Tamil Nadu

text: Tamil Nadu (, "Tamilien maa") on Intian osavaltio maan eteläkärjessä. Osavaltion kaakkoispuolella sijaitsee Sri Lanka, jossa on huomattava tamilivähemmistö.


title: Tamil Nadu

text: Osavaltion pinta-ala on 130 060 km² ja sen asukasluku oli 72 147 030 vuonna 2011.


title: Tamil Nadu

text: Tamil Nadun siirtomaakauden aloitti Englannin Itä-Intian kauppakomppania. Intian itsenäistyessä Madrasin osavaltion rajat määritettiin kielellisten rajojen mukaan: Madrasin osavaltion nimi muutettiin Tamil Naduksi vuonna 1969.


title: Tamil Nadu

text: Tamil Nadun suurin kaupunki on sen pääkaupunki Chennai. Muita suuria väestökeskittymiä ovat Coimbatore ja Madurai.


title: Tamil Nadu

text: Osavaltiossa on kolme Unescon maailmanperintökohdetta: Cholan elävät temppelit, Mahabalipuramin monumentit ja Nilgiri Mountain Railway.


title: Tamil Nadu

text: Vuonna 2008 osavaltiossa toimi 40 yliopistoa ja 444 opistoa.


title: Tamil Nadu

text: Tamil Nadulla on pitkät perinteet tekniikan alan koulutuksessa: ensimmäinen alan oppilaitos valmistui vuonna 1794. Lukuvuonna 2006-2007 teknisiä kouluja ja opistoja toimi yhteensä 248. Osavaltion oppilaitoksista valmistuu vuosittain noin 100 000 insinööriä.


title: Tamil Nadu

text: Noin 98 % 6–11-vuotiasta kävi koulua Vuonna 2005–2006. Monet oppilaat lopettavat kuitenkin koulunsa varhain: 14-16 vuotiaista tytöistä koulussa on enää 75 % ja pojista 79 %, ja seuraavassa ikäluokassa (16-18-vuotiaat) tytöistä käy koulua 46 % ja pojista 41 %.


title: Andhra Pradesh

text: Andhra Pradesh (, ) on Intian osavaltio maan eteläosassa. Se rajoittuu idässä Bengalinlahteen.


title: Andhra Pradesh

text: 2. kesäkuuta 2014 osasta Andhra Pradeshia muodostettiin uusi osavaltio nimeltä Telangana.


title: Andhra Pradesh

text: Andhra Pradeshin pääkaupunki on Hyderabad. Muita merkittäviä kaupunkeja ovat satamakaupunki Visakhapatnam, kauppapaikka Vijayawada ja pyhiinvaeltajien suosima Tirupati. Vuodesta 2014 Hyderabad kuuluu Telanganaan. On sovittu, että se jatkaa osavaltioiden yhteisenä pääkaupunkina 10 vuoden siirtymäkauden ajan.


title: Andhra Pradesh

text: Vuonna 2011 osavaltion asukasluku oli 84 665 533 ja pinta-ala oli 275 045 km². (Tämä oli ennen noin 35 miljoonan asukkaan Telanganan irtautumista). Osavaltion jakautumisen jälkeen väkiluku on yli 50 miljoonaa ja pinta-ala noin 160 000 km².


title: Andhra Pradesh

text: Virallinen kieli on telugu. Noin 21 % asukkaista on kastittomia (dalit). Vuoden 1991 tilaston mukaan lukutaitoisia oli vain 37,4 % asukkaista, mikä on vähän verrattuna Intian keskiarvoon 52,1 %.


title: Andhra Pradesh

text:
Krishna- ja Godavari-joet tuovat kasteluvettä laajoille riisipelloille. Maanviljelys onkin osavaltion pääelinkeino, joka elättää 70 % väestöstä ja tuottaa 36,2 % tuloista.
Andhra Pradesh jakautuu 13 piirikuntaan, jotka ovat Anantapur, Chittoor, Guntur, Itä-Godavari, Krishna, Kurnool, Länsi-Godavari, Prakasam, Srikakulam, Sri Potti Sriramulu Nellore, Visakhapatnam, Vizianagaram ja .


title: Phi Phi -saaret

text: Phi Phi -saaret () sijaitsevat Thaimaassa, Phuketin saaren ja mantereen välissä. Ne kuuluvat Krabin provinssiin.


title: Phi Phi -saaret

text: Ko Phi Phi Don on saarista suurin ja on niistä ainoa, jossa on vakituista asutusta. Ko Phi Phi Lee, joka on toiseksi suurin saarista, on suosittu uimarantakohde. Saarella kuvattiin osittain Leonardo DiCaprion tähdittämä elokuva "The Beach". Neljä muuta, pienempää saarta, ovat nimiltään Bida Nok, Bida Nai, Koh Yung/Mosquito Island ja Koh Maiphai/Bamboo Island. The Beach -elokuvasta tuttu Maya Bayn ranta suljettiin turisteilta syksyllä 2018 toistaiseksi, jotta sen ekosysteemi koralliriuttoineen saa aikaa korjautua turismin ja ilmastonmuutoksen aiheuttamista rasituksista.


title: Phi Phi -saaret

text: Ko Phi Phi on palaamassa sen vuoden 2004 Intian valtameren maanjäristyksen aiheuttamaa tsunamia edeltäneeseen asemaansa Thaimaan Shangrilana, nautiskelijoiden paratiisina.


title: Phi Phi -saaret

text: Phi Phille pääsee pienlaivoilla joko Phuketista, tai Krabin Ao Nangista - molemmat ovat yhden - kahden tunnin kestoisia laivamatkoja. Phuketista Phi Phille on noin 48 kilometriä ja Krabilta noin 42 kilometriä.


title: Phi Phi -saaret

text: Phi Phi Donilla sijaitsee saarten alkuperäinen muslimi-kalastuskylä, Baan Tonsai, jonka keskustan ovat nielaisseet alati laajenevat bungalovikeskukset, kahvilat ja hotellit.


title: Phi Phi -saaret

text: Phi Phillä ei ole ajoneuvoja ja siksi siellä ei ole myöskään varsinaisia teitä, ainoastaan polkuja.


title: Phi Phi -saaret

text: Alueen ilmasto on trooppinen - siellä on vain kaksi vuodenaikaa, kuuma kausi tammikuusta huhtikuuhun ja sadekausi toukokuusta joulukuuhun.


title: Puducherry

text: Puducherry () on liittovaltion alue Etelä-Intiassa. Alueen virallinen nimi muuttui vuonna 2006, aiempi nimi oli Pondicherry.


title: Puducherry

text: Puducherry oli Ranskan siirtomaa-alue vuoteen 1761, jolloin se siirtyi brittien haltuun, mutta oli sen jälkeen vuoroin kummankin maan hallussa. Ranskalle se kuului vuodet 1850–1954, jolloin se siirtyi Intian hallintaan. Liittovaltion alue siitä tuli vuonna 1963.


title: Puducherry

text: Puducherryn asukkaat puhuvat tamilia, monet myös ranskaa ja englantia. Puducherry, joka tarkoittaa "uutta kylää", oli alkuperäinen tamilinkielinen nimi ennen kuin ranskalaiset muuttivat sen.


title: Trincomalee

text: Trincomalee on satamakaupunki Sri Lankan koillisrannikolla. Se sijaitsee Sri Lankan tamilialueella. Vuoden 2012 väestölaskennan mukaan siellä on 48 351 asukasta.


title: Trincomalee

text: Portugalilaiset rakensivat linnoituksen Trincomaleehen vuonna 1624. Myöhemmin hollantilaiset, ranskalaiset ja lopulta britit ottivat alueen hallintaansa.


title: Trincomalee

text: Saksan radion ulkomaanpalvelun Deutsche Wellen releointiasema on lähettänyt Trincomaleesta vuodesta 1984.


title: Teini-ikäiset mutanttininjakilpikonnat

text: Teini-ikäiset mutanttininjakilpikonnat (, usein myös yksinkertaisemmin vain Turtles) on alun perin Mirage Studiosin ja nykyisin IDW:n sarjakuvissa esiintyvä sarjakuvaryhmä. Sarjakuvan ja siihen liittyvien lukuisten oheistuotteiden, televisiosarjojen ja elokuvien keskipisteessä ovat Kevin Eastmanin ja Peter Lairdin luomat teini-ikäiset, antropomorfiset kilpikonnasankarit Leonardo, Raphael, Donatello ja Michelangelo sekä heidän senseinsä Mestari Tikku.


title: Teini-ikäiset mutanttininjakilpikonnat

text: Kilpikonnanelikon seikkailut keskittyvät New Yorkiin, jonka viemäreissä heidän tukikohtansa sijaitsee. Neljä kilpikonnan poikasta altistuivat pieninä oudolle kemikaalille, joka kasvatti heidät ihmismäisiksi kilpikonniksi. Mestari Tikun alkuperästä on kerrottu eri versioita muun muassa hahmoihin perustuvissa televisiosarjoissa. Alkuperäisessä sarjakuvakerronnassa Tikku oli kuitenkin Jalkaklaanin kunniallisen ninjan Hamato Yoshin harvinaisen älykäs lemmikkirotta, joka kykeni oppimaan ninjutsua isäntänsä taisteluliikkeiden pohjalta. Yoshi rakastui erääseen naiseen, mutta ajautui riitoihin Oroku Nagin kanssa, sillä molemmat yrittivät hurmata naisen itselleen. Nagi pahoinpiteli kyseistä naista, ja lopulta Yoshi tappoi hänet, minkä jälkeen hän pakeni rakkautensa kohteen kanssa New Yorkiin. Jalkaklaanin ninjutsumestariksi pyrkinyt Nagin veli Oroku Saki kuitenkin vannoi kostoa veljensä kuoleman vuoksi ja löydettyään Yoshin New Yorkista hän surmasi tämän. Taistelun tuoksinnassa Tikku pääsi pakenemaan häkistään kadulle ja ajautui elämään viemäreihin. Eräänä päivänä neljä pientä kilpikonnanpoikasta putosi vahingossa viemäreihin mystisen kemikaalin peitossa, ja kyseinen kemikaali niin ikään muutti kilpikonnat ja myös Tikun tavallista suurempiin ihmismäisiin mittoihin.


title: Teini-ikäiset mutanttininjakilpikonnat

text: Kilpikonnien arkkivihollinen on Jalkaklaanin johtajaksi ryhtynyt Oroku Saki, joka myöhemmin otti käyttöönsä Silppurin identiteetin. Silppurin lisäksi heillä on liuta muita vihollisia, ja he pyrkivät pysäyttämään jokaisen pienen luokan rötöstelijän aina suurempiin rikollisneroihin asti. Vuosien mittaan sarjaan on tuotu myös joitain sivuhahmoja, joista pitkäikäisimmät ovat kilpikonnien ensimmäinen ihmisliittolainen, April O’Neil sekä alun perin Raphaelin kanssa eripuraan ajautunut oman käden oikeudella rikollisia rankaiseva Casey Jones.


title: Teini-ikäiset mutanttininjakilpikonnat

text: Hahmojen pohjalta on tuotettu kymmeniä eri lelufiguureita, animaatiosarjoja ja sekä näyteltyjä että animoituja elokuvia.


title: Teini-ikäiset mutanttininjakilpikonnat

text: Sarjakuvan hahmot ovat neljä mutatoitunutta kilpikonnaa, jotka ovat koulutettuja ninjutsun taidossa. Alkuperäinen Eastmanin ja Lairdin sarjakuva oli tietyllä kunnioituksella Marvel-sarjakuvia parodioiva teos, mutta myöhemmin Mark Freedmanin myötä mutanttikilpikonnien kaupallinen potentiaali ymmärrettiin, kun hän onnistui tekemään Playmate Toys -leluyhtiön kanssa sopimuksen lelujen tuottamisesta. Yhtiö kuitenkin suostui vain mikäli Turtlesista tehtäisiin animaatiosarja. Freedman otti yhteyttä muutamiin animaattoreihin ja sai Fred Wolfin tuottamaan aluksi viisiosaisen minisarjan. Vuotta myöhemmin Freedman suostutteli Archie Comicsin tekemään varta vasten lapsille suunnatun sarjakuvan. Sekä alkuperäinen että lapsille suunnattu sarjakuva on saatavilla suomeksi, ensin mainittu sarjakuvakirjana ja jälkimmäinen kuukausittain ilmestyneiden lehtien muodossa. Lapsille suunnattuun versioon lisättiin useita koomisia elementtejä, kuten kilpikonnaveljesten mieltymys pizzaan. Varsinkin alkuperäisessä sarjakuvassa on paljon viittauksia Marvelin Daredevil-hahmoon (esimerkiksi Daredevilin käsiklaani on vaihdettu jalkaklaaniksi, ja myös mutanttien synty putkesta valuneen aineen seurauksena muistuttaa selvästi Daredevilin syntytarinaa).


title: Teini-ikäiset mutanttininjakilpikonnat

text: Sarjan hahmojen nimet tulevat italialaisesta renessanssitaiteesta, ja kilpikonnien nimet ovat Leonardo, Donatello, Michelangelo ja Raphael (lapsille suunnatussa versiossa Rafaello). Kilpikonnien sensei on Tikku (Splinter, tulee Daredevilin hahmosta Stick, joka on suomennettu Kepiksi; Splinter on joissakin yhteyksissä suomennettu myös Säröksi). Kilpikonnien vihollisen Silppurin animaatiosarjassa esiintyneiden apureiden, Rocksteadyn ja Bebopin, nimet tulevat musiikin tyylisuunnista.


title: Teini-ikäiset mutanttininjakilpikonnat

text: Turtlesilla on historiansa aikana esiintynyt useita hetkellisiä vastustajia, joista harva on esiintynyt useammissa sarjakuvissa.


title: Teini-ikäiset mutanttininjakilpikonnat

text: Turtlesin kuuluisimpia ja vaarallisimpina pidettyjä vihollisia ovat:Pitkän työpäivän päätteeksi Laird ja Eastman viettivät aikaa rentoutuen Lairdin luona katsoen televisiota ja piirrellen. Kaksikko alkoi piirtää huvikseen piirroshahmoja ja iltaa kohden Eastman piirsi kaksijalkaisen kilpikonnan, jolla oli nunchakut kiinnitettyinä molempiin käsivarsiin. Hän kutsui piirrostaan ”ninja turtleksi”. Huomattuaan piirroksen Laird kysyi Eastmanilta, miksei sen nimi voisi olla teini-ikäinen mutanttininjakilpikonna. Tämän idean myötä kaksikko alkoi työstää ideaansa vihkoihin. He kirjoittivat syntytarinan, joka parodioi kaksikon suuresti kunnioittaman Frank Millerin tekemiä sarjakuvia Daredeviliä ja Roninia.


title: Teini-ikäiset mutanttininjakilpikonnat

text: Yhdestä kilpikonnasta lopulta luotiin yhteensä neljä kilpikonnaa, jotka toimivat ryhmänä. Heillä oli myös isähahmona mutatoitunut rotta nimeltä Tikku, joka toimi myös ninjutsu-senseinä. Laird ja Eastman myös kehittelivät kilpikonnille eri asuja, mutta päätyivät piirtämään kaikille samanlaiset asusteet. Hahmojen nimeämisessä puolestaan he eivät halunneet käyttää japanilaisia nimiä, koska kaksikko oletti niiden olevan liian kummallisia amerikkalaisille lukijoille. Tämän myötä he päättivät käyttää eurooppalaisia nimiä ja koska molemmat olivat opiskelleet taidehistoriaa, he päättivät nimetä hahmot renessanssiaikaisten taiteilijoiden mukaan; Raphael, Donatello, Leonardo ja Michelangelo. Tuolloin he kirjoittivat Michelangelon nimen väärin kirjoitettuaan sen Michaelangelona. Sittemmin uusimmissa painoksissa nimi on korjattu tarkoitukselliseen muotoon eli Michelangeloksi. Tarinan valmistuttua kaksikko alkoi kuvittaa sarjakuvaa ja koska molempien piirrostyylit olivat hyvin samankaltaisia he kykenivät vaihtamaan kuvittajan ja värittäjän rooleja.


title: Teini-ikäiset mutanttininjakilpikonnat

text: Kaksikon saatua sarjakuvansa valmiiksi he päättivät etsiä lehden julkaisijaa, mutta eivät löytäneet ketään, joka olisi ollut halukas ottamaan sarjakuvan tuotannon alle. Lopulta kaksikko päätti julkaista itse sarjakuvansa Eastmanin saadessa veronpalautuksesta 500 dollaria. He lainasivat vielä Eastmanin sedältä 700 dollaria ja käyttivät rahat tehdäkseen 3 000 kopiota tekemästään mustavalkosarjakuvasta. Heillä jäi vielä sopiva määrä rahaa mainostamiseen ja ostivat mainospaikan silloisesta suositusta sarjakuvauutislehdestä Comics Buyer's Guide. Tämä myös kannatti, sillä kaksikko sai puheluja useilta sarjakuvien levittäjiltä, jotka olivat valmiita ostamaan kaikki kopiot. Ensimmäinen numero tulostettiin 1. huhtikuuta 1984 ja se saatiin valmiiksi juuri ennen New Hampshiren Portsmouthissa 5. toukokuuta pidettyä sarjakuvatapahtumaa, jossa Eastman ja Laird esittelivät tulostimen vuoksi tavallista suuremman sarjakuvan.


title: Teini-ikäiset mutanttininjakilpikonnat

text: Kuukautta myöhemmin kaksikko päätti nimetä Turtlesin sarjakuvia julkaisevan yhtiönsä Mirage Studios. Tuolloin heillä ei kuitenkaan ollut varsinaista studiota, jonka vuoksi he pitivät nimeä Mirage (suomeksi harha) sopivana nimityksenä. Lisäksi Lairdilla oli työkokemusta sanomalehdestä ja teki nelisivuisen niin sanotun mediakortin sarjakuvan päätarinasta ja kuvituksesta, jonka he lähettivät 180 televisio- ja radioasemalle. Tämä auttoi myös suuresti sarjakuvan mainostamisessa, sillä muun muassa useat paikalliset sanomalehdet kirjoittivat pitkän tarinan Mirage Studiosta ja heidän luomuksestaan Turtlesista. Myös PBS-radiokanava teki viiden minuutin ohjelman, jossa kerrottiin kaksijalkaisista kilpikonnista. Todellisen uutislevikkeen onnistui tekemään UPI, jonka tarina levisi koko Yhdysvalloissa useille eri sanomalehdille. Tämän myötä heidän sarjakuvansa sai suurta kiinnostusta ja kaikki 3 000 kopiota myytiin hyvin nopeasti. Lokakuussa julkaistiin toinen numero, jonka kaikki 15 000 kopiota myytiin myös hyvin nopeasti, sekä maaliskuussa 1985 julkaistun kolmannen numeron 35 000 kopiota.


title: Teini-ikäiset mutanttininjakilpikonnat

text: Menestyksen myötä Turtles-sarjakuvat laajenivat myös muihin projekteihin. Palladium Books muun muassa tuotti paperilla pelattavan roolipelin. Dark Horse Miniatures puolestaan tuotti peliin päähahmoista pelinappulat. Samalla sarjakuvien suosion vain kasvaessa lisenssoija agentti Mark Freedman huomasi sen potentiaalin menestyä muissakin projekteissa nähtyään Palladiumin Turtles roolipelin. Hän otti yhteyttä Eastmaniin ja Lairdiin, joille hän vakuutti saavan laajemman suosion. Freedman otti yhteyttä pieneen leluyhtiöön, jotka olisivat valmiita tuottamaan poikien toimintafiguureja, sillä isommat yhtiöt eivät välttämättä ottaisi suurta riskiä. Hän sai solmittua Playmates Toys -yhtiön kanssa, joka suostui tuottamaan figuureja, mikäli konseptista tuotettaisiin televisio-ohjelma. Freedman sai herätettyä Murakami • Wolf • Swenson animaatioyhtiön kiinnostuksen tehdä viiden jakson mittaisen minisarjan televisioon. Sarjan suosion myötä siitä tuotettiin vuodelle 1988 useampia jaksoja ja samalla Freedman sai Archie Comicsin julkaisemaan sarjaan perustuvan värillisen sarjakuvan, joka oli tarkoitettu alkuperäisen sarjakuvan sijasta lapsille. Menestyksen myötä alkuperäisten sarjakuvien myynti kasvoi suuresti ja yhden numeron kopioita myytiin noin 125 000.


title: Teini-ikäiset mutanttininjakilpikonnat

text: Turtlesista on tehty kolme näyteltyä elokuvaa ja yksi lyhytkestoinen näytelty televisiosarja. Maaliskuussa 2007 ilmestyi uusi Turtles-tietokoneanimaatioelokuva, jonka pohjalta Ubisoft julkaisi "TMNT"-konsolipelin kaikille pelikonsoleille sekä PC:lle.